HNAM THLEIDANNAK RUANG AH TLANGVAL KUM 23 MI, MIPI HMAI AH THAT TUAR – Ethuthang\nHNAM THLEIDANNAK RUANG AH TLANGVAL KUM 23 MI, MIPI HMAI AH THAT TUAR\nFebruary 3, 2018 Iris Hnem crime, india, murder, World\nHnam, phungsang, phunniam thleidanaw nasazetnak hmun Delhi ah namte hmang in mipi hmai ih thatawnak a suak.\nThat a tuartu Ankit Saxena (23) hi hindu miphun a si ih Muslim fala a nei mi innsungsang pawl in Tagore Garden metro station mipi hmai ih namte thawn an dawt that mi asi.\nPolice report mi vek asile Saxena le a falanu hi tuhlan kumhnih luanzo ihsin an duhaw thokzo ih a nunau nu sungkua pawl in rem an ti lo ruangah an um nak hmun tiangin an ṭhawn aw. A leng a suak ding khal le a hmai khuh ter in mi pakhat tal an thlunter ringring.\nPasal nei thlang ding asi ruangah a duh taktak mi Saxena thawn metro station ih tongaw ding in an phone aw. Nunau nu cun a sungkua pawl thlunding phang in a pa le a u nau pawl innsung ah tawh a kharhkhum. Vansiatnak ah a nu a ra tlung ngelcel ih a pa le a unau pawl cu sangka a ong hnu ah Saxena cu an hawl.\nSaxena cu a falanu hnen a thlen hlan lamzin ah an man ih kan fanu khawi ah na thup ti`n mipi hmai ah namte thawn an dawt cih ih a hngawng an hlep. A falanu cun ka tlangvalpa a thi ti a theih veten police pawl hnen ah ka sungkua pawl ih thatmi asi ti`n a report ih a pa, nu le a pu cu an kai cih. Fala nu cu thuthup police hnen asim ruangah a pu rualpipawl ih that ding phang in police pawl in an safehouse ah an thup.\nAn thuhla theitu mipi pawl cu falanu sungkua pawl um nak inn hmai ah feh in a zamrang theitawk ih thu ṭhensak dingin duhphawrhnak an nei ih police pawl an buai celcel.\n← KHAI UICO PA THAWN MINUTE 1 CAAN IN PE TA UH (+video)\nCAPE TOWN NELRAWN RIM A NAM THLANG →\n2018 Russia FIFA World Cup puai ah Cocaine, Marijuana tivek riittheihsii kensian a si\nApril 28, 2018 Author Comments Off on 2018 Russia FIFA World Cup puai ah Cocaine, Marijuana tivek riittheihsii kensian a si\nNEPAL RAM IH SUAK MI TI LUNGMAWL THEI KHUAITIZU DANGLAM (+VIDEO)\nMarch 10, 2018 Iris Hnem Comments Off on NEPAL RAM IH SUAK MI TI LUNGMAWL THEI KHUAITIZU DANGLAM (+VIDEO)\nApril 10-11 Leitlun hmun dangdang ih Thilcang hrekkhat (+VIDEO)\nApril 13, 2018 Iris Hnem Comments Off on April 10-11 Leitlun hmun dangdang ih Thilcang hrekkhat (+VIDEO)


Mi Vanchia Trump Dirhmun! Florida Ah Dai Tein Aa Din Cang Men Lai!\nFalam ca hi kan fiang pah dih ko caah Hakha ca in kan let lem ti lo! Tutan US thimnak kongah cun Hi pa catialmi hi zumh a tlak bik le a tling bik tiah kan ruah caah theih tha tuk a si kan ti i, kan rak thlah thannak a si.\nHi thu hi lunglutza zet a si ih State 17 le Congressmen 110 in an dinpi. Trump acozah khalin a dinpi. Sen. Ted Cruz khalin court ah thu relsak dingin a timlamaw. Asinan thubuai relsak loin hnawl a si.\nHiti an hnawlsaknak san bik cu dan fehdan a si lo ti a si. Amerika cu Federal, Republic an si tikah State thuneihnak a sang tuk. State pakhat ih thiltidan cu state dangin a tibuai dah lem lo.\nCule danthiampawl reldan cun tu cu a tlai tuk zo. Electoral Vote thlaknak ding ni hnih/thum lawng a duh thlang. Hivek canah zovek Judge hmanin hrilawknak rizal an tidanglam duh nawn lo ti a si.\nTu cu amai rel vekin Pu Trump cu mipi lainat zet mi sungtu siin Florida ah daite in a um thlang ding a bang. √Asinan a ngen rero mi Vote audit/cek an tuah lo hi cu thin a thi lo deuh a si. Calaknak: Meifar Thuthang FB Group


Photo of Wave ripples ripple simetrikoak\nof Wave ripples ripple simetrikoak\nEnglish: Current symmetrical wave ripples located in Urdaibai estuary (Basque Country).\nEuskara: Gaur egungo olatu ripple simetrikoak, Urdaibaiko estuarioan kokatuak (Euskal Herria).\nEspañol: Ripples simétricos actuales, formados por la acción de las olas en el estuario de Urdaibai (País Vasco).\nFrançais : Des ripples symétriques actuels, formés par l'action des vagues dans l'estuaire d'Urdaibai (Pays Basque).\nOwn work. Nik neuk egina\n10/6234 sec (0.00160410651267)


Min Aung Hlaing In “Arti Thuhla Ah Nan Thinphang Hlah Uh, Kum 6/7 Liamcia Ihsin Ar Tampi Kan Vulh Zo” A Ti – Meifar\nJuly 18, 2021 sunah Myanmar ramsung thuneihnak latu Min Aung Hlaing le harhdamnak zung pawl cu Naypyitaw ah meeting an nei. Covid-19 damlo pawl tuamhlawm dan ding, rak khamawk dan ding pawl an reltlang.\nCutawk ah Min Aung Hlaing in “Arti thuhla ahcun thinphang hlah uh, kum 6/7 liamcia ihsin ar tampi kan rak vulh zo” a ti. Covid-19 natsia in Myanmar ramsung a nuai ciamco, damlo pawl cu thazang an neih theinak dingah tin arti an ei tlangpi.\nCovid-19 center pawl khalin damlo pawl hrangah arti tampi an rak lei khawlcia. Yangon ramsung ahcun arti lei ding aum tuk nawn lo, aumsun khal pumkhat ah 300/400 in an zuar.\nCuti vek dinhmun a si ruangah Min Aung Hlaing in arti thuhla ahcun thinphang lo dingin forhfialnak anei. Cun, Covid-19 khamsii khal China in arung kuat lai ih a rei hlanah an dawt aw thei ding thu a sim.\nOxygen bur le oxygen tuahnak pawl khal China le Thailand ihsin a ṭha pawl a cah lai thu a sim thei ih a rei hlanah an thei cing ding a ti. Myanmar ramsung ih Covid-19 thuhla cu awlsamten control thei dingin a rel nan a takram ahcun zianghman an cangvai dah lo ti a si.


Model In, “Ka Mawi Tuk Ruangah Tlangval Pawlin In Ngiar Ngam Lo” A Ti – Meifar\nUSA, San Diego khawpi ih um fala kum 27 mi Elizabeth Marie cu model hminthang pakhat a si ih online sung khalah a lar zet. A zuk hi magazines tivek ah an tar ṭheu, a tlangval thawn an ṭhenawk hnuah thla 6 sung cu tlangval nei loin aum zo.\nElizabeth in, “Ka mawi tuk ruangah mipa pawlin in ngiar ngam lo, in ṭih. Ka mawi thuhla cu an rel ṭheu nan ka kiangih um ding ngaingai cu an ṭih, in be ngam lo. Ka sinak le ka ruahnak ngaingai hi thei hai sehla cun in nel zet ding” a ti.\nA mawi tuk ruangah tlangval pawlin an ngiar ngam lo ih an fala si dingah cun an huam lo, a mawi tuk ruangah an humhim thei lo dingah an ruat’aw. Amah hi feet 5;10 in a sang, tlangval lawng siloin nunau rualpi khal anei thitha thei lo thu a rel.\nNunau rualpi aneih tikah nunau pawlin an tlangval cu a lonsak ding ti an phang thei tuk ruangah ‘Nunau rualpi khal ka nei ve thei lo, asinan keimah in theifiangtu nunau rualpi ṭha cu ka nei” a ti.\nThawinak Ah Mee An That Tum Ih Minung A That Sual


Mai Far Men Par Tei Unauza Ih “Thangthat Sunlawih Tlak” Album A Suak Zo - Chinland Today Media\nJanuary 18, 2010 1:11 pm·2 comments\nKan Laimi (gospel) Pathian hlasakthiam hminthang Mai Far Men Par tei unauza ih CD “Thangthat Sunlawih Tlak” asuak zo. Hi “Thangthat Sunlawih Tlak” CD hi leitlun khawn mual tin ih Laimi zumtupawl hnenah kuat rero lai a si.\nA tufang hi ram sungah mitampi in an ngai rero thei zo ih hleiah India ramsung Champhai, Aizawl le New Delhi khalah tamzet a thlengih lei rero laifang a si.\nCulawnghmansiloin US ih state thenkhat khalah a thleng ih thangthar nonawn in an uar zet ti thu US ih um kan CT palai hnen ah an sim.\nHi album hi kan dung 20 April 2009 ihsi rak tawlrel thawk a si ih duhthusam ih a suah theinak ding ah thla (4) sung zohfelnak neihbet a si.\nMi tamsawn cun Pari, Awite le Ramte pawl ih zaihla sak kan ngai theu ko ding asinan an nau le dang Salai Hu Lian le Mai Zing Bawih ih aw theilo kan tampi lai ding a zum um. A ngai zotu thenkhat pawl cun an u le dang hnak hman in an aw a mawi thei ding tin an ruat.\n“Tulai ram sung ram leng ih Pathian hla laarbik ih lang a si”.\nAlbum thlawhtling ding ih a buaipi tu kan Laimi awnmawi ih kan rinsan zetmi John Sang le C. Peter Wright ih an zohfel hnuah awnmawi lam ih doctorate degree tiang rak ngah Dr. Hlawn Hmung in ‘last editing’ a tuah bet.\nHimi Album hi Mai Far Men Par tei unauza in a nu Pi Bil Nei Thluai kum (60) a kim tiang lam Ahruaitu Pathian hnen ah lungawithu simnak ih tuahmi a si. Hla pawl hi Tahan MMC recording ih thunmi a si.\n* Awnmawi tumtu pawl:\nLead tingtang : Salai C. Peter Wright\nBass tingtang : Salai Tuang\nKeyboard : Salai Malsawm\nDrum : John Sang\nBand : B Star\nMixing : Dr. Hlawn Hmung\n* Hlasaktu Pawl:\nMai Far Men Par@ Pari\nMai Khuah Pek Awi@Awite\nMai Ram Lawm Thluai (tlei)@Ramte\nMai Zar Lawm Zing@Zing Bawih\nSalai S Lal Hu Lian@Hu Lian\n* Hla Phuahtu Pawl:\nEvan HLawn Ceu Thang\nEvan Cross Thang\nRev Biak Ruat Zual\nPastor En Thang\nSaya CK Khai\nSayamah Dorcus Eng\nNu Ro Par\nMai L Rebecca\nSalai S Lal Hu Lian\nIndia ram ih kan palai pakhat cun hi album sung ih hlasaktu pahnih Mai Zar Lawm Zing le Salai S Lal Hu Lian cu hmaitawn thusuhnak khal a nei ih hleiah thunuam relin tawkfang nawn kawmawknak an nei.\n* Album cah duh Pawl hrang:\nKan Lainu Far Men Par le Keimah\non January 20, 2010 at 12:25 pm\n“Thangthat sunlawih tlak” ti mi Album theh suah ih a um thawm ka rak thei ih ka lungawi tuk lawm mam. Hi album hi reitak thlacamnak thawi timlam mi a si tikah hmuar a nei in Pathian in thlaw a suah zet ding ti ruahsannak ka nei.\nNgai a va cak um lawm mam ve aw!!. A suahtu U partei unau za, Pathian in lo thlawsuah hramseh ti ah nan khui suah ka lo lawm pi nak hi ca ah ka tarlang.\npa boih says:\non January 29, 2010 at 4:04 pm\nHi mi ‘thangthat sunlawih tlak’ ti mi khuai a suak ding ti ka rak thei pek ih sin ka ngai cak tuk ih tu cu a tak in ka ngai ngah tik ah ka lung awi tuk lawm mam. a hla pawl tla ka duh tuk lawlaw . hla pawl tla ngai a nuam tuk thazang ka ngah na sa..\nA bik in hu lian ih sak mi hla pawl ka uar tuk. Hmai lam can ah tla PT nih an u nau za in mal sawm nak a pek ding in thla za ka cam sak hai ee….. ….


Malaysia Um Chinpa In Covid-19 Khamsii A Dawtnak Ih A Hmuhtonmi – Meifar\nTulai cu Covid-19 khamsii dawtawk rero laitak a si, Covid-19 khamsii dawt hrih lo pawlin thilumdan theih an cak zet ruangah Malaysia um Chinpa in a hmuhtonmi pawl in hlawm a si.\n“A bikin Malaysia um pawl hrang. Tuisun (23-6-2021) cu COVID -19 khamnak si, KL, Convention Centre, Malaysia ah kan nupa in kan va dawt ve. Anmah rammi pawl Malay le Chinese (Tuluk) pawl thawn kan si. Ramdang mi cu an um lem lo.\nKan kiangih umah ramdang mi an tel lo. Pakhat pahnih cu an um men thei. Natnak khamnak si dawt ding kan si tikah mi an tuamhlawm ṭha zet. A bawm rori in mi an bawm sawn. Kan fehnak ding kan thei lo pang ding tiah zin pialnak ding vek khalah an rak um ih mi an sim.\nNgaingai cun keimah cu 26, June ih Natkhamnak si dawt ding ka sinan Sibawi (doctor) pawlin tuisun ah dawt lawlaw aw in tiih anmah in ka form khal in ngansak thluh. Sidawt man hi a lak (Free) a si. Tidai thiangte le Dessert Chocolate le retnak dip (bag) sen te tla in pe.\nRamdang mi le anmah rammi in thleidang lo. Si in dawtmi khal a bang aw hai. Cumi ka duh lo cu mi ka duh ti a ngah lo. Dawt ding in timi dawt a si mei. A vawi hnihnak cu 14-7-2021 ah in dawtsal ding a hmun cu amah kel a si ko. Nan duh tiktik can ah nan ra thei zing 8:00am in zan 8:00pm sungah in ti.\nMalay ṭawng thiam lo asile Mirang a ngah. A pahnih ih na thiam lole ṭawng lettu na rualpi maw na fale si maw na hruai thei. Tulai cu taxi le Grab san tikah mi pakhat lawng a ngah. Asinan si dawt ding Vaccine lole Vaccination ding kan si cun pahnih to an siang OK ti a si ko.\nCOVID khamnak si dawt duhtu Malaysia ih um mi pawl cu Mysejahtera timi Scan nakah form ngan in dil a theih. Upa hi mi an duhsak ih tuan deuh zamrang deuh ah mi an ko. Kannih tla kan fanu hrang kan dil nan kan ngah hrih lo. Cun dam lonak nei pawl khal thuphan per loin na sim a ṭha.\nZiangahtile nangmai hrang thotho a si. Kei tla thisen sang (Hypertension) ka nei ih ka nei timi ka sim ka hril. Form sungah ziangmi natnak na nei timi Malay le Mirang in an ngan thluh ih cumi hril men a si. A awl ngaingai a thiam hrangah cun.\nA thiam lo pawl cun rualpi a thiam hnenah nan sim kei an lo ngansak ding. Cu lole FRO, CRC, ACR, ZAM tivekah bawmnak nan dil thei. Mi bawm ding an man ringring anmai Card tuahtu pawl hrangah. Keimah khalin ka lo bawm thei hai. I suttu an tam ruangah kim deuh ih ka ngan mi a si. Terima Kasi Malaysia. Ka lung a awi Malaysia. (# Alfred Paro Facebook)


Doawknak Tualrawn Ih Um Ralhrang Pawl Ih Nupi In Pawngsual An Rak Tong – Meifar\nMarch 18, 2022 admin Myanmar 0\nRalhrang pawl lakah buainak phunphun a thleng. Bago, Taungoo ralkap sakhan ih um ralkap mipa le nunau cu an duhaw ih an umtlang ṭheu. Ralkap nunau cu nau a pai ruangah an pule pawlin sumpai ting 7 an pek hnuah a naupai cu an thlakter.\nRalkap sung ihsin thuthang phursuaktu in, “A naupai cu thla 4 a kim zo, nau thlak cu a duh lo. A pum khal a tum zo, ralkap an ṭuan laiah pasal neih an siang lo. Cun, himi thilthleng ruangah an pule pawl khal tlunlam upa pawlin an hna ihsin an ban thei ruangah a naupai cu an thlakter” a ti.\nRalbawi le ralkap pawlin ralkap nunau pawl cu sumpai an pe ih an itpi ṭheu thu khal a rel. “Ralkap nunau pawl cu an pule, an ṭuanpi mipa ralkap pawlin sumpai an pe ih pahnih lungkimnak in an ittlang. Hlawhhlang vekin an umter, kaphnih lungkimnak ih an tuahmi a si ruangah ralkap lakah cun theilo bangin an umsan” a ti.\nDoawknak tualrawn ih um ralkap ih nupi pawl khal an umnak camp sungah pawngsual an rak tong, ṭhenkhat cu ralbawi thawn an uire. Ralhrang nupi pawl lakah pawngsual tong le uire thubuai 5 aum zo ih an buaipi rero lai.\nRalhrang in ramsung thuneihnak an lak hi kumkhat lenglo a si zo, doawknak tualrawn ih an umnak khal kumkhat lenglo a si zo ih ziangtikah an tlungsal ding ti khal theih a si lo. Inn lam ihsin thuthangsia phunphun an theih ruangah an thinheng in an riahsia tuk tin Khit Thit Media thuthang sungah an tarlang.


India in Rohingya minung 40,000 Myanmar ah kuat tum | VCTH\nIndia in Rohingya minung 40,000 Myanmar ah kuat tum\nHome » Thuthang » Ramsung » India in Rohingya minung 40,000 Myanmar ah kuat tum\nBy vcth on August 15, 2017.\nIndia ram ih um Rohingya minung 40,000 tluk cu Myanmar ram ah kuat sal dingin an tum thu India ram Deputy Minister of Home Affairs Kiren Rijiju in a phuang.\nKiren Rijiju cun, “Rohingya pawl cu India ram ah dan lo ih um an si thu, UNHCR ah hmin khum hngai hman sehla India ram thawn ziang hman a pehpar aw lo thu, India cu U ah refugee pawl lak dingin lungkimnak a rak tuah lo thu” pawl a sim.\nUNHCR ih hmin khummi ah India ram ah Rohingya minung 16,000 tluk an um. 2012 ih Rakhine ram buainak hnu in Rohingya pawl cu hmun dang ah an vai tam sinsin.\nKan dungkum October thla ah Rohingya pawl in Rakhine ramthen ih palik sakhan pawl an sim hnu in Myanmar cozah in Rohingya pawl parah harsatnak a pek sinsin. Cu hnu in Bangladesh le India ah Rohingya mipim a karh sinsin.\nDeputy Minister of Home Affairs Kiren Rijiju cun “India ram ah Rohingya pawl lawng siloin daan lo in um zaten an ram ah kan kir ter thluh sal ding,” tiah a ti.


Ralkap in LuMin an kai nak san | Falam Online Media\nRalkap in LuMin an kai nak san\nPukmah 505 thubuai orhter a simi Lemcang thiam hminthang LuMin cu February 20 zaan ṭim ah Palik in an kai.\nInn ihsin an suahpi hnu ah a nupi Khin Sa Pee Oo in Facebook ah live a thlah ih “palik tamzet in kan inn sangka an siat ih Lumin an kai. Awka hringhro zet hmangin an cangvai ih khawi lam ah an hruai tum, ziangruangah an kai tikhal rel lo in an hruai cih. In run hram uh law” ti`n ṭap phah in a ṭong phah.\nLuMin telin ramsung milar 6 cu cozah dodal dingin mipi lungtho tertu an si tiah ralkap in pukmah 505 thubuai orhter in February 17 ah kaih theihnak ca an rak suah.\nTuhrihtiangah amah rualih thubuai an tuah sakmi lakah LuMin lawng kaihkhih a si hrih ih an kaihnak san cu February 20 zaanlam ih video a thlah mi thawn pehparawnak a um ding tiah mipi lam in zumnak an nei.\nCuih Video cu minute 5 kimzik hrawng a sau ih zarhte ni ih Mandalay buainak, hriamhrei hmang ralkap dem nak le ralkap uknak dotu mipi pawl kan fimkhur a ṭul zia pawl a rel tel.\nLuMin cun “tuini Mandalay thilthleng cu theih nuamlo, tuhthang duhumlo zet a si. Keimah bangin mipi pawl khalin tuarhar ningnat um nan tiding, kei khal ka thin hnengnak a puakkuai.”\n“Asinan, tuṭum buainak ah mipi kan thupit zia hi hngilh hlah uh si. Atu an cangvai dan kan zoh ciang a si le tumtahnak an nei ti hi kan hmu thei. Meithal hmanglo khalin mipi an ṭhekdarh thei. Cucingin meithal an hmang thotho cu thang in kam mi a si.”\n“Ramleng lam ah an hmakhua a pit vivo tikah an hrang ih lamziin pakhat um sun cu mipi hi kan si. Thahrum, a hrang zawng i cangvai dingin a haha ten mipi in nor rero. Cumi theithiam loin le supaw thei loin kan cangvai pang a si cun an Thang kam mi ah kan lut a si mei ih 88 kum vek thuanthu kan nolh sal ding a si” a ti. (Kimciang in a video a tanglam ah zoh aw)\nHimi thucah tawi a nei mi ah ralkap hmuitinmi a rel famkim thluh ruangah kaihkhih a tuar mi si ding ti`n mitam zetin zumnak an nei a si.\n← Yangon : Palik vaktawi pawl in Zaan thim hnu ah Mipakhat Kap That\nFalam : Hmun 3 rori ah Chin Phunpi Ni an hmang →


Ralkap Council Do Cimit Dgin YDF Thar An Din Bet – Onlinenungak\nRalkap Council Do Cimit Dgin YDF Thar An Din Bet\nRalkap Council Do Cimit Dgin YDF Thar An Din Bet By Ele chinsisters Magew ramthen |Gangaw khayang sungah Saw myo leh Kyauk Htu myo ti pawlah tualsung mino pawl cu ko khom aw in ralhrang ralkap council pawl cu ralthuam kai in do ve dgin Yaw tualsung humhimtu (YDF) cu tuini September ni 28 ah an din bet thu theih asi.\nA hlan Saw-PDF leh Kyauk Htu-PDF pawl cu a hranten din in ralkap council pawl cu a hranten an rak do theu mi asi ih tu ah cun cui pawlkom 2 pawl cu kopaw in YDF tin an din tharsal mi asi.\nA hlan rak umcia YDF a phuaih hnenah va kom mi si lo in YDF ti hmin thotho hmangin a dangten a tharin an dinmi asi thu tuanvo neitu pakhat cun asim.\n“ A hlan ih a rak umcia mi Yaw-PDF pawl thawn lungrualten tuan tlangnak kan nei dg. Yaw ramsung ih a um mi miphun pawl telin mipi zate hrangah an nunnak an neih mi inn leh lo thil leh ri ti pawl cu kan kilhim dg. Saw | Kyauk Htu ih um mino pawl cu ko khomaw in kan dinmi asi” tin YDF ih tuanvo neitu pakhat cun Mizzima thuthang department hnenah asim.\nYDF cun tumtah 3 nei in an din mi asi ih mipi zate ih nunnak | inn leh lo thil leh ri pawl cu humhim dg | thuneihnak latu ralkap council pawl cu a hramthlong thluh ko do cimit in Federal Democracy Paythawngsuh dinnak dg hrangih dothlengnak ah telve dg ti leh NUG | PDF leh EAOs pawl thawn pehtleih aw in lungrualten tuantlangin ralkap council pawl cu kan do dg ti pawl telin an thuken pawl cu an tarlang asi. Photo : crd


Texas : Karen mino pahnih cu Thi cia in an ruak sarsuak a si | Falam Online Media\nFort Worth, Texas ih um Karen mino 2 cu October 10 zinglam ah thi cia in an ruak hmuhsuak a si.\nTu ah, thu umdan zingzoi rero lai a si ruangah an thuhla theihcian a si hrih lo nan ruak vui nak ding le an sungkhat unau ṭanpi nak ding Gofundme ahlu dilnak ih ngan mi ahcun Karen mi Za Nay Htoo (kum 23) le Snay Gay (kum 27) an si tiah an tarlang.\nMirang thuthang ih ngan mi ahcun…..\nFort Worth homicide detectives in mithi ruak hmuhsuah a si thu, October 10 zinglam nazi 8 hrawng ih thuthang an dong veten ṭuanvonei ṭhenkhat cu mithi ruak hmuhsuahnak 1000 block Echo Lake Drive le 1200 Felix Street lam ah zohhliahnak nei dingin an thlah.\nMithi ruak cu ur kang veve mi an siih an pahnih in pehtlaihawnak an nei maw neilo, zo an si, ziangruangah an thi tvk cu ziangzoi rero lai ding a si ruangah palik lam in simfiahnak an nei lo.\nRuak vui nak ding le mithi tei` sungkhat unau ṭanpi na duh le hinah hmet ….. Two young adults from the Karen community, Za Nay Htoo (23 years old) and Snay Gay (27 years old) have passed away this weekend. An investigation is still on-going to find who killed these two valuable members of our community here in Fort Worth. We are raising support for two funerals and two families to support during their huge loss of a loved one. No pain would ever be like the loss of a child, and without answers at this time the family can use all the support we can give them. Please consider a donation during this time if possible, phone calls checking on the family and prayers would also be a great help.\n← Tlavang in Deh tum in minute 6 sung a thlun\nFalam ih Covid 19 mina cu Center lam in namhngetnak ca an suah zo →\nPawngsual hmang misual cu an Til Mu siat sak ding – Prime Minister Imran Khan


Catholic Sister pakhat cu Portugal mifim pakhat a rak si dah tiah sim January 01, 2022 | Radio Veritas Asia\nCatholic Sister pakhat cu Portugal mifim pakhat a rak si dah tiah sim January 01, 2022\nCatholic Sister pakhat cu Portugal mifim pakhat a rak si dah tiah sim\nA thianghlim zetmi Bawinu’i Thinlung upatnak thuhla a darh rero tu Sr. pakhat cu a hlan ah Portugal thiamsang (mifim) pakhat a rak si dah. Pathian hnenah hlan aw in rian dingih kawhnak a ngahnak cu theihthiam har zet mi tidaan pawl a si. Cu mi sungah thiamsang Sr. Marta Maria da Silva khal a tel. Sr. Maria ih nunram cu datkhuai khaan (laboratory) ih Sr. tlawngah mangbang zet in Thiang Thlarau a cangvai ih mino pawl lakah tidaan tampi thawn Pathian hnenih a rak thlen ter thei kha a langter.\nSr. Marta cu 1975 ah Lisbon ah Catholic innsungsang in a rak suak ih a thanglian a thanglian tikah Biaknak lamah a rak zuam lo. Asinan, a kum 23 ah thinlung lam cekfelnak le thlengawknak a rak neih thok thu, cu lai ah Chemical Engineer tindaan a theh zik te. A mah cu thlarau lam thawn pehpar in thlengawknak a rak lak lo nan, a tumtah mi cu Chemical engineer pakhat nunram pakhat si dingah a si thu, fimthiamnak a zir theh hnu ah siivai hnatuannak thawn pumcawmnak a rak tuah ih a suahcem kim hlan te ah a zinzoi duhnak thinlung ruangah biakthawinak pakhat ih a rak tel nak ah a nunram rak thleng ter tu Bawi Jesuh a rak hmufiang ih riantuannak hnatuan pawl le thlacam puai ah a tel tiah an sim.\nThlaruk a rei hnu ah siivai lam hnatuan in a rak suak ih milai thathnemnak pakhat khat a tuah duh ruangah Portugal lehnak pawlkom, Lisbon Doping laboratory ah mifim pakhat dinhmun in sumpai ngah tam nak ah hnatuan pakhat a rak tuan thu, thil thar pawl tuahnak thawn zamrang ten phorksuak thei dingah nemhngetnak rak cotu a si.\nAsinan, kumriat a rei hnu ah a hnatuannak pawl le zingzoinak a tuahnak ah mipum malte lawng thathnemnak a um ti a rak theih thu, cui caan ah Thiang Thlarau in hna a tuan thok ih 2007 ah Arca de Maria Fraternity congregation ih a danglam zet mi thluasuah in hmaikum ah tel dingin a rak thangphawk thu, 1917 ah Fatima khuapi ih um Tuukhaal nauhak pathum langnak a rak hmuh lai ih Bawinu’i zaangfah a rak dil mi a thianghlim mi upatnak minung pawl ih thei ter dingah a rak si thu, tinkaan a ngah caan ah Marta cu Sr. Lucia Victoria timi Sr. hmin a rak lak ih Brazil ah pawlkom sungih a tel hnu ah Italy ih um mission house ah an rak kuat ih Bawinu ih rak dil mi a thinlung upatnak ngah dingin rak tuah tu a si.\nTu ahcun a mah cu Rome khuapi ih um Pontifical University of the Holy Cross ah Moral Theology buaih a zir rero lai thu, Pawlpi hotu pawlkom in congregation ah Pathian thu zirh dingih an dil tikah a mah in a hril ih Brazil ih um Catholic University of Petropolis ah Theology zir dingah scholarship a rak ngah ko nan Rome ih um Pontifical University ih tel dingah a mai professor pakhat in ruahnak a rak pek tiah an sim.\nHi thuthang cu SW News ih kan ngah mi a si.\nPhoto courtesy of Shalom World


Moe Kok khuaah lei min ruang ah, mi 11 silhin, ruang 4 lak suah a si zo – Thechinlandtoday\nMoe Kok khuaah lei min ruang ah, mi 11 silhin, ruang 4 lak suah a si zo\nadmin August 25, 2021 Leave a Comment on Moe Kok khuaah lei min ruang ah, mi 11 silhin, ruang 4 lak suah a si zo\nMoe Kok khua leimin ruangah cennak in a siat bakah mi 11 lai cu leiminin hnawlin a silh ih, tusun ah khan ruang 4 cu hmuh a si zo thu tuasung tlawmngai pawlin an sim.\nMoe Kok khaw thlang lam Aung Tit Lwin vengah tuzing, August ni 24 zing nazi 6 hrawngah khan cennak in pathum umnak a min ih, nauhuak telin mi 11 lai chu leiin a silh hnan ih. Tualsung tlawmngai pawlin khawl hmangin runsuah hna an tuan ih, zanlam 2 hrawngah khan ruang pali an phawrh thei zo tiah theih a si.\nKanpalet khua, Myomah veng no. 2 Aung Ya Ta Na pagoda kiangah military council ralkap pawl bomb kam cu pension la dingih Uh-yin ih sin ra kum 61 mi, nunau cun pal puakin a ke keh lam, khup hnuai lam cu a siat thluh tiah theih a si.\nHi thil thlen mi hi sun nazi 12 hrawng a si ih, township red cross pawl ih nurse pawlin tuamhlawmin Kanpalet Sizung ih sin Pakauhku sizung lamah an fehpi ih. Kanpalet township red cross pawlih thuneitu pakhat cun, “Bomb kam a pal puaknak hi khaw sungah a si ih, a hmun cu bike leh ke ih fehnak phiatlan (short cut) lamzin a si tiin a sim.\nYAW KIANG KAP BOMB PUAKAH RALKAP 30 THI →\n← LEITLUN IH KHAWPI RALMUANG BIK 60 LAKAH YANGONKHAWPI CU A HNUAI BIK AH A UM


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (2)LetterAll Letters# A B C D E F G H I J K L M N O P Q R S T U V W X Y Z LabelAll LabelsSuburban Noize Records (1)Director< All DirectorsFabrizio ConteVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (2 Videos Found)Page: 13:07Styles P (of D-Block & The Lox) - 'It's Over'(Music Video)Released: Feb 16, 2013Views: 1,538Video Director: Fabrizio ConteRating: (5 Stars) (1 Comment)\n5:32Saigon - 'Enemies'(Music Video)Released: Nov 3, 2011Views: 956Label: Suburban Noize RecordsSong Producers: D. Allen & Just BlazeVideo Director: Fabrizio ConteRating: (5 Stars) (1 Comment)Page 1 of 1 (2 Videos Found)Page: 1


Chinmi ralkap tlan le Palik tlan mi 4 in an hmuh ton mi pawl an relsuak thluh - Falam Online Media\nKawl ralkap in February 1 ih Myanmar kumpi cozah thuneihnak a la hnu ah ralkap ukhruainak hnuai ih hnaṭuan duhlo palik, ralkap le cozah hnaṭuan pawl ramdang ih tlanlut an tamzet.\nCumi ah Chinmi khal an tam zet ih raltlan dinhmun in ramdang ih tlanlut cozah hnaṭuan Chinmi tamsawn cu Mizoram ah an tlan.\nRalkap pawl in Tonzang ih civil disobedience movement (CDM) teltu in thlingthla ter – Kunga\nKum 24 mi Kunga cu Kawl ralkap rank niam a siih ralkap/palik bawi pawl ih fialmi a tuah theilo/duhlo ruangah raltlan dinhmun in India ram ih tlanlut a si.\nChinram a suahsan hnu March 7 ah India ramri a thleng. An khua in bike thawn a tlansuak ih khuate pakhat ah a bike cu a tanta. Cuhnu ah Ke thawn nihnih sung a tlan ih an khua a suahsan hnu ni 4 nakah India ramri a thleng hi a si.\nKunga cun “Tongzang khua ih CDM teltu le an thuhla cipciar cu ralkap pawl in in thlingthla ter. Cumi thupeknak thlun duhlo/tuah duhlo in India ram ah ka tlanlut hi a si” a ti.\nKunga cun Aljazeera media palai hneh ah a ralkap sinak ID a hmuh hnu ah “Ralkap le palik pawl in dai zetih duhphorhnak neitu mipi an kap ciamco hi ka ninghang tuk rori. A kaptu pawl hi innsang nei cio an si ve ding sikhawh? ziangtinsi zangfah lainatnak neiloin innsang neive mipi pawl cu meithal thawn an kap ciamco thei” a ti.\nTantami sungkhat unau pawl an him lo\nKunga cun “India ram ka thleng hnu ah kan khua ih ka tanta mi kapa an kai ti thu ka thei. Amah hi kum 63 mi lettama a siih, tuah ziangvek dinhmun a si tikhal ka thei lo. Phone ka duh zet nan zohman ka call ngam lo. Ka pehtleih mi hmuahhmuah cu an kai ṭheh ding. Curuangah zohman ka call ngam lo” a ti.\nIndia ram ih tlanlut kum 30 mi Tedim palik Marli khalin a pasal paliktlan Vankung (kum 29) kut kai phah in “duhphorhnak neitu mipi kan kai duhlo ruangah ka pasal thawn India ram ah kan tlan.” a ti.\nIndia Federal home ministry in ramkulh cozah thuneitu hnen ah India ram ih tlanlutmi Myanmar raltlan pawl i cungcang fiangfai zet i zingzoi dingin le kuat kir sal ding dan a tawlrel dah ih cumi thuthawn pehpar in Tedim paliktlan Marli cun “a cang suak ngaingai men thei. In kuat tum sal a si ahcun a hrial danding kan ngaihtuah tum” a ti.\nVankung khalin “Duhphorhnak tuahtu mipi an suak veten tlunlam bawi upa pawl in kai dingin in fial” tiah a sim.\nSiarcih : Myanmar raltlan minung 14 pawl cu India ramri kiltu Assam rifles pawl in Kawlram ah an kuat kir sal\nTedim Palik tlan nupate cu ralkap le palik bawi upa pawl ih thupeknak thlun duhlo ruangah an pumcawmnak hnaṭuan rori tansan in ramdang ih tlanlutmi an siih March 14 ah Mizoram khua pakhat ah beunak hawl i thlengmi an si.\nMarch 9 ah palik dang rualpi pawl thawn India ram lam pan ih tlantu Tedim police constable Suan cun “Kan mipi pawl hi ka duhdawt zet hai. Curuangah ka duhdawt mi mipi hremtu ralkap cozah tlansan in Mizoram ah ka tlan hi a si” a ti.\nAnih hi kum 2 mi naute le a nupi tansan in India ram ih beunak hawltu Tedim palik a si ih an khua a suahsan hnu ah a sungte pawl voikhat lawng a biak hai. Cukhalcu hramhram in a call mi a si. A phone hai ṭheu a si le a sung le pawl in an tuar ding ti a thei ciang ruangah seherh cingten a call ngam nawn lo.\n“Ka nupi hnen ah ka sim. Democratic government a dingsuah sal lo cun ziangtik tiang Mizoram ah ka beu ṭul ding ti hi ka rel thei lo ti`n ka sim. Tuvek dinhmun ih kan ram kir sal ding cu a ṭihnung tuk” tiah Suan cun a ti.\nIndia ram hi United Nations Refugee Convention ah lungkimtlangnak hminkartu ram a si lo ruangah Refugees policy phungdan neilomi ram a si. Tuhlan ih India ram ih tlanlut Myanmar raltlan tamzet cu UN refugee agency UNHCR humhimnak hnuai ah Delhi ih ummi an tam.\nTuṭum Myanmar ram buainak ruangih India ram ih tlanluttu Myanmar raltlan pawl hi India cozahpi in Refugees dinhmun in a pom ding le dinglo thufelfai a um hrihlo. Center lam cun United Nations Refugee Convention ah lungkimtlangnak hminkartu ram an si lo mi khihhmuh in Myanmar ramri ih um Mizoram, Nagaland, Manipur le Arunachal Pradesh cozah pawl cun raltlan cohlang theinak thuneihnak nan neilo tiah thuthannak an nei.\n‘Death sentence awaits us’: Coup-hit Myanmar officers in India https://t.co/WaCWquYLdT pic.twitter.com/otpFinVJ36\n— Al Jazeera News (@AJENews) March 17, 2021\nMyanmar ralkap tlan kunga cun “India ram hin UN refugee agency humhimnak huai ah raltlan dinhmun i in pom a si le hih hmun ah ka sungte pawl ka hruai hai ding ih a remcan dandan in ka umpi hai ding” tiah Aljazeera hnen ah a sim ih, a umnak kiang ih Tlangsang cuan phah in “India cozah in Myanmar ah in kuat kir sal ahcun Thihnak khursung ih vunglut salvek a si ding” a ti.\nRalkap le palik tlan Kunga, Suan, Vankung le Marli te nupa pawl cu Mizoram khua pakhat ih beunak hawltu Myanmar raltlan 25 hrawng thawn innsak laimi hall pakhat ah an um tlang ih khuami pawl bawmnak thawn a rem cancan dan ih khawsa an si.\nHminsin : An hmin pawl hi hmin lem hman sak an si …..\n← Myanmar raltlan minung 14 cu India cozah in Kawlram ah a kuat kir sal\nChin raltlan thu ah CM Pu Zoramthanga in India Prime Minister Modi ca a kuat →\nFalam peng ah SAC ralhraang le hriamkai ṭangrual pawl an kapaw\nSAC ralhraang in Falam peng ah Inn-7 hnak ih mal lo Urkaang\nOctober 13, 2021 October 23, 2021 Ni Hnem Sung 0


Nupi A Neihnak Ah A Fala Hlun In “Ka Nei Duh Ve” A Ti Ruangah An Pahnih In A Nei Lawlaw – Meifar\nNupi A Neihnak Ah A Fala Hlun In “Ka Nei Duh Ve” A Ti Ruangah An Pahnih In A Nei Lawlaw\nJuly 30, 2021 admin Leitlun 0\nIndonesia, Lombok Tengah khua ih um tlangval kum 20 mi Korik Akbar hi a luck zet. Fala kum 20 mi Nur Khusnul Kotimahthawn thawn an neiaw ih kutsihnak an tuah laiah a fala hlun ara lang thutthi, a fala hlun cu kum 21 mi a si ih a hmin cu Yuanita Ruri a si.\nMopuai khalah an sawm ve lo nan a tlangval hlun in nupi anei ding ti a theih ruangah ava feh top ih a nei duh ve thu a sim thei. Mopa Nur Khusnul Kotimah in “Ka beisei lo thil a si ih ka mangbang tuk. Asinan, kan innsang pawl thawn thu kan reltlang hnuah an pahnih ih nei dingin kan lungkim” a ti.\nMo man khal bangaw ciahciah in an pe ih an ram paisa 1.75 million Rupiah zat an cem. A nupi hmaisa in “Social media fehtlang in ka pasal ih fala hlun in kan neiaw ding ti arak thei ih kutsihnak ah a ra” a ti.\nCovid-19 ruangah Korik Akbar cu hnaṭuan ding neilo in aum lai ih a u tei inn ah an khuasa, nupi 2 aneih ruangah a buai zet. Korik Akbar in “Thil awl a si lo, keimah vekin nupi pahnih nei duh hlah uh. Nan ruat vek a si lo, a awl lo nasa” a ti. Hnaṭuan ding a neih lo ruangah a nupi pahnih fehsan in Malaysia ramah hnaṭuan ding a hawl tum rero lai.\nRalkap In Nikhat Ah Mithi Ruak 3,000 Lenglo Urkang Theinak Mei-Cet An Tuah Rero Lai Thu An Phuang\nMyanmar Ralkap Pawl Hotu Ih Nupi Covid-19 In A Dam Lo, Than Shwe Tei Innsang Khalah Nathrik A Darh


General Than Shwe China A Tlawng - Chinland Today Media\nSeptember 9, 2010 6:29 pm·0 comments\nBurma ram ralkap Cozah hotu General Than Shwe cu ni 5 sung caam dingin mizansunah China ram a tlawngih a caam sungah China President Hu Jin Tao leh hotu pawimawh dangpawl a tongding.\nGeneral Than Shwe hin China ram hotu pawlih hnenah Burma rampi hrilawk nakih thilttul pawlleh hrilawk ding ruangih ralkap hotu lu tampi an colh hnuih Burma ram rorel nak leh thu neihnak semawk danding pawl a relpi dingah zum a si.\nBurma ramhi leitlun ram dangdang pawlin a mai ramsung mipi pawlih diknak covo palbet leh ti rethei bikih an ruahih an mawhthluk rero mi a sinan China thawcun an pehtlaih awknak leh an rualpi tthat awknak hi a tthazetih, sumdawn tonawk nak lam khlah ram dangdang pawlin Burma thawi pehtlaih awknak neih an duhlo laiah China cun paisa tampi ceemin Burma thawi sundawm tonawk nak tuahdingin lamzin phunphun a hawl rero ve thung.\nTu ah hin China cun Burma ram sungihsi Gas leh Oil laklut nakding Pipe tumpi a phum rero lai ih, hihi China hrangah thil tthazet leh a hlawk zet nakding a si ruangah China hin Burma hi a ngaihven zetih ruah a si.\nJulia Gillard in Australia PM, A Ttuan Sal Ding\nAustralia ram Prime Minister, tuansal dingin Julia Gillard cu puan a si. theihcia zo vekin kan dungthla ni 21 ah khan Australia cun an ram PM hrilnak an nei ih, Parliament ah Cozah din theiding khawpih cak Party zohman an umlo ruangah Independent pawlih thlawp mi hngakin tikcu caan ziangmaw zatsung an umih, Independent Member, Tony Windsor leh Rob Oakeshott in Julia Gillard an thlawpthu an puan ruangah Julia Gillard hin PM, hna hi a ttuan sunzawm thei dingah puan a si.\nAn Party in Cozah nak an tuah theiding ti thufiang an theih hnuah Julia Galliard cun Canberra thutangca latu pawlih hnenah Australia ramcu mipi rorel nak dikzet ram a siih, a kaihhruai Labor Party cun Australia ram cu Cozah hngetkhoh zetih din vivo a tumthu leh a ralai dingmi kum 3 sungih Australia ram mipi ih rinsan leh zumtlak Cozah sinak langter a tumthu a sim.\nBurma Ram thu EU Pawlin An Rel Ding


South Korea Leh North Korea Kapaw - Chinland Today Media\nNovember 25, 2010 1:19 am·1 comment\nCombodia Ram Ah Mipi Cil That Aw Tam\nCombodia ram khawpi Phnom Penh ih Water Festival an hman nak hmunih mipi pawl cilbuai awk ciamco ruangah minung 345 an thiih, minung 400 lenglo in hriamhma an tuar. himi Water Festival puai hmang dingin minung Million 2 lenglo an pungkhawmih, himi Water Festival lawmnakih Diamond Isalnd ih Concert zoh tumtu pawlcu lilawn pakhat ah khatlam leh khatlam ihsin an nawraw ciamco ih, lilawn laifangih um pawlcu a hnuai ih tidai sungah an tla ih mi hrekkhat in lilawn tlangih thirhri an pawkih cumi ihsin Electric in a rak kaihih, curuangh himi vanduai nak rapthlak hi a thleng a si.\nCombodia ram Prime Minister, Huu Sen cun himi Vanduai nak thlensan hi zingzoi dingin thupek a suahcih ih, hi Vanduainak rapthlakzet thlenghi an ramih Khmer Rouge ih rorel laih an ram mipi tamzet a thah ciamco hnuih buainak rapthlak thleng hmaisa bik a si tiah an ram PM, Huu Sen cun a simih, himi mithi pawl sun nak dingah an ram Cozah zung hmuahmuah cu thaisunah an ram Thantar a ban laifang tiang lawngih tar dingin thu a suah.\nAn ram Cozah thupuangtu,Khieu Kanharith in a sim nakah mipi an cilbuai awk ciamco ruangah minung 50 hrawngcu lilawn hnuaiih tidai sungah an tla ih, lilawn tlangih thirhri zaam pawlcu an sahim nakdingih an pawk ruangah Electric in a kaih ih curuangah mithi an tamnak a si tiah a sim.\nMizan zingah khan ram ngaih awlo zet North Korea leh South Korea ralkap pawlcu an ram ritawknak Yeonpyeong tikulh kiangah an kapaw ih South Korea ralkap pakhat a thiih, lawng ralkap 3 leh Civil mi 2 in hriamhma an tuar. South Korea Cozah cun himi an kahawk nakah North Korea ralkap pawlcu meithal hmetpuak hmaisa ah a puhih, North Korea ralkap,pawlin an ram ralkap lam hawi in meithal voi 200 lenglo an kah hnuah an ram ralkap pawlin an kaplet fang a si tiah an sim.\nHimi thuah North Korea Cozah lamcun ziang thuhman a relsuak hrihlo ih, Yeonpyeong tikulh ih um mipi pawlcun North Korea ralkap pawlih thilti ruangah minung umnak In tampi a siatih, ningttih leh thlaphangin minung tamzetin hmunhim lampanin an tlan tiah ansim.\nYonhap News Agency in a sim nakah hi buainak ruangah South Korea Cozah cun himi tikhulah raldo nak Vanzam leh ralkap a kuatcih tiah asimih, buiank sosang a suakbet ding ti an phanthu khal an sim.\nAung San Suu Kyi Leh A Fapa Tongaw\nAung San Suu Kyi ih fapa naute sawntu Kim Aris cu mizan ziangah a nu tongdingin Rangoon khawpi Airport ah a ttumih, a nu leh a ngaina tu minung tamzetin an rak hmuak. relzo vekin Aung San Suu Kyi hi a liamcia kum 21 ihsin tikcucaan tamsawncu lengsuak theilo in ralkap Cozah in an hrengtar ih, a pasal Michael Aris in kum 1999 ah Cancer natnak in a rak thihsan.\nAung San Suu Kyi leh Michael Aris hin fapa pahnih an nei ih, a fapa nauta sawn Kim Aris hi Britain ramah a umih, a nu hmuh tumih Burma ram tlawntheinak voi tampi a rak dil reo zonan Burma thu neitu Ralkap Cozah in siannak an rakpe duhdahlo. cumi ih hleiah Aung San Suu Kyi hi a fapa pawlih cakuat mi voikhat lawng dawnter a si.\nBurma ralkap Cozah in Aung San Suu Kyi an suahhlan ihsin a fapa Kim Aris hin a nu hmuh tumih Thailand ah a rak umcia ringringih, Kim Aris tei nufa hmuhawk neta bikcu kum 2000 December thla kha si. A fapa upa sawntu Alexander Aris hi US ah a umih a nu thawi an hmuhawk lonak kum 10 lenglo a reivezo. Aung San Suu Kyi hin a fapa Alexander Aris ih fate pawl a hmuhrihlo.\nBurma ralkap Cozah in Aung San Suu Kyi an kaih hmaisa bik kha kum 1989 a siih, khami laiah a fapa upa sawntu Alexander Aris hi kum 16 mia siih a nauta sawntu Kim Aris hi kum 11 mi a si. Aung San Suu Kyi cun a fapa Kim Aris cu Burma ram sungih thlakhat um theinak petu thu neitu pawl hnenah lungawithu a sim.\nBangkok ih Britain Embassy cun Kim Aris in Burma ram a luh nak sanhi Politics ruangah a silo tiah an simih, Asinan Aung San Suu Kyi in umdan leh hawiher cu Burma ram ralkap Cozah cun an zoh thlingthla ringring ih,mipi khalin an ngaiven zetih theih a si.\non November 25, 2010 at 4:31 pm\nNu le fa tawng awk cu. ziangtluk a sunglawi ding!


Falam Ah Dalan An Kap, A Thi Lo Ih Kalay Siizung An Panpi, Lamlakah An Rak Kai – Meifar\nFalam Ah Dalan An Kap, A Thi Lo Ih Kalay Siizung An Panpi, Lamlakah An Rak Kai\nDecember 16, 2021 admin Lawrkhawm 0\nFalam khawpi, Cinmual vengsung ih lakphak dawr ah dalan hminthang pakhat an kap. Kum 60 mi U Than Win cu ralhrang hnenih thuthup sim ṭheutu dalan hminthang a si ih ahlan ah ralrinnak an rak pe zo ih ralrinnak an pek ruangah a hlo lawk. Amah hi Semiang zungah Engineer hnatuan lai a si.\nTunaite ah ara suaksal ih December 14, 2021 sun nazi 2:00 hrawngah zo ti theih lo pawlin meithal in veihthum an kap. Mithmutu in, “A zak hnuai le a pum ah an kap. Motor ke thum nei pawl hmangin Falam siizungpi ah an phur. A thi le thi lo cu kan thei lo, ralkap le palik pawl an ra thleng ih naiten kan zoh thei nawn lo. Dawr pawl khal an khar thluh, innsung tiang zingzoinak cu an nei lo” a ti.\nFalam siizungpi ah an tuamhlawm nan ṭhalam a pan thei lo ih a bese deuhdeuh ruangah December 15, 2021 sun ah Kalaymyo siizung ah tuamhlawm dingin an phur. Asinan, lamlakah mipi kilhimtu pawlin an rak kap ih U Than Win cu an kai.\nMotor sungih um mi pahnih cu an tlansuak man nan pakhat in hliamhma a tuar ruangah kiangkap um sikhan te ah an piahaw. Cutin an piahawk laiah mipi kilhimtu pathum an va lut ih an phone pawl an laksak hnuah an tlansan. U Than Win kaitu hi zopawl an si ti theih a si lo.\nNaacang In A Pu A Ngai Tuk Ruangah Zianghman A Ei Duh Lo, A Pu In Ava Tong Hnuah A Thi


Ni 11 Sung An Kahawk Hnuah Doawknak Cawl Dingin Israel le Hamas An Lungkim – Vapual Auaw\nMay 21, 2021 vapual auaw Leitlun Thutahng 0\nNi 11 sung an doawknak hnuah Israel le Hamas cu kap aw nawn lo dingin thu an suah veve. kahawknak cu may 21 zingin cawl dingin Israel le Hamas cun thu an suahmi a si. Kahawknak cawl dingin hramlatu bikah Egypt a langih ram pahnih rem daihnak a tuahsak thei.\nEgypt in a dil rero bangin Israel PM le ralthuam hotu pawl cu may 20 zan ah zamrang zetin meeting an nei ih Egpyt dilnak cu cohlangin kahawknak an cawlh ding thu an suah. Cumi rual in Palestine ram, Gaza khawpi ih um Israel do rerotu Hamas tapung pawl khal in kahawknak an cawlh ding thu an rak suah ve. Ram pahnih cun kahawknak cawl dingin thu an suah veve zo ih ,an thusuah vekin kahawknak cawl dingah leitlun khal in a duh.\nIsrael le Hamas kahawknak cawl dingin remnak tuahsak theitu Egypt ram cu US president Biden in a lawm zetih Israel le Palestine cu hmailam khalah buainak um ruri loin hahdam ten um cio dingah a duh thu a rel cih. Ni 11 sung Israel le Hamas doawknak ruangah Palestine lam mipum 230 an thi ih cumi sungin nauhak 65 le nunau 35 an tel. Israel lam mipum 12 an thi tiah phuan a si. Israel in Gaza khawpi a kah ruangah Palestine mipi 72000 hrawng cu an inn suahsan in hmunhim ah thawn phah an si.\nRam pahnih cu may 10 in rak kap aw thok an si. May 7 in Israel palik le Palestine mipi an buai thokih May 10 in Palestine ram, Gaza khawpi ih um Hamas tapung pawl cun Israel khawpi cu rocket in an rak kap thok. Cumi ruangah Israel in Gaza khawpi cu a kap ciamco ve fang. East Jerusalam ih Palestine innsang 6 cu Jesrusalem suahsan dingin dawi an si ruangah Palestine lam lungawi thei loin buainak an rak hawl rero zo.\nCumi tlunah Israel cozah in tui kum cu Jerusalem tlang ah mipum tamtuk umkhawm kan siang lo tiah thu an suah bet cu Palestine lam lungawi lonak a luar sinsin. Jerusalam tlang ahcun Muslim pawl biaknak Mosque a um ve. Mosque ih Muslim pawl an umkhawm laiah Jerusalem day hmang Israel mipi cu Mosque lam an va pan ih Israel palik in buainak um lo dingin kilhim hna an tuan. Cumi cu Palestine mipi in lungto le thiri phunphun in an rak den tikah mipi le Israel palik karlak ah buainak a suak ih Hamas tapung pawl tel ve in an rak buaithok dan a si.


Kalay thlanglam ralhrang le KPDF ni thum sung doawknak cipciar - IHBURLEN\nKalaymyo thlanglam khua pawl ah SAC ralhrang le mipi doawknak ni thum sungah khatlam khatlam thi le hriam an tam zet.\nKalaymyo thlanglam khua a simi Tinthar, Ashih Si, Do Nwe khua ah ke ih ra luttu ralhrang 100 kiangkap pawl cu lamzin ah bomb (6) kammi a puak ihsin July 16 zinglam ah doawknak an thok cih.\n“Ralhrang hi lamzin pahnih in an rak lut. Tin Thar lam ihsin 70 hrawng, Ashih Si lam ihsin 30 hrawng an si. Kannih Ashih Si lam ih ra luttu pawl cu bomb (6) kan rak kammi lakah (3) an pal puak ih ralhrang 10 hrawng a hmun ah an thi. Bomb kan kammi hi hridai ih kan khihmi a si ruangah naitein kan hmu thei ko.\nCule Tin Thar lamih um pawl kan lamah an ra heraw ih ralhrang pawl cun ralthuam tum hmangin in kap ciamco. Zan nazi 7 tiang doawknak kan nei ih PDF lamin Ko Moe D in in cemsan.\nJuly 17 ah doawknak a suaksal ih peng 4 hrawng hlatnak Do Nwe khua ah ralhrang pawl bu an khuar. Doawknak a sosan tuk ruangah Do Nwe khuami ziangmawzatin khua an suahsan ih a tangmi minung 3 cu ralhrang lam in an that. Cun, Do Nwe khua saklam ih um thing ahnak cet ih hnatuan khal an kapthat. Hi ni hi sunvu kan pelaw ih kahawk rero a si.\nA thitu pawl hi kum 40 mi U Kyaw Aung, kum 20 mi mino (hmin theih lo), kum 15 mi Maung Tha Pha, kum 27 mi Maung Maung Aye le kum 40 mi U Htee Lwin an si.\n“Mipi thenkhat hi khua khalah um ngam loin an tlan ko nan, cuticingin an relhnak hmun ah an va kap thotho. Khaw sung inn pawl khal lak ding um nawn lo ko, an coklet theh. Mankhung thilri, hnipuan pawl an la. Caw le vok khal an zuah lo,” tiah Do Nwe pa in a sim.\nJuly 18 zinglam ah ralhrang pawl cun bu an khuarnak hmun Do Nwe khua ihsin hramlak ah ralthuam tumpipi in an kap ciamco lala. Cuti ralhrang lamih ralthuam tum an hman ruangah tualsung doawknak cu dung kan sipsan hrih,” KPDF lamin an sim.\n“Minung thazang kan nei ko. Kan tulsam bikmi cu hohatu tha le raldo thiam le hreihriam tha rori a si. Hi pawl nei famkim thei sehla kan neh tengreng ding. Tu khal kan theitawkin kan do ih kan neh zikte,” tiah KPDF pakhat in a sim.\nDoawknak a suah thok ihsin tuni tiang hi khua mi senpi pawl hi ralhrang tih in hramlak ah an relh lai. (Mizzima)\nA tlangvalpa in nupi a neihsan ruangah an puainak ah feh in ṭhulhsal dingin a va ngen (video)


Min Aung Hlaing in MCIS meeting ah Thuphan Tawmtawhlot a rel | Falam Online Media\nMin Aung Hlaing in MCIS meeting ah Thuphan Tawmtawhlot a rel\nMin Aung Hlaing cun Russia ram ih tuahmi Voi 9nak MCIS (Moscow Conference of International Security 2021) meeting ah thuphan tawmtawhlot a va rel.\nLeitlunhuap humvenawdading relkhawmnak cu hmai phiah fai nakah hmangin “Derthawng in a ciim cuahcomi Myanmar Democracy cu zuam hramhram in kan runsuakmi a si” ti`n Min Aung Hlaing cun Myanmar rampi ukhruai thuneihnak a la mi cu phuahlam hawlin Leitlun mipi hmai ah thuphan tawmtawhlot a rel.\nMCIS meeting hrangah palai thlah thei cingin a mah rori a va tel cu duhsan a nei ding tiah Kawlram boruak rak thlirtu pawl cun an rak rel cia.\nLeitlunhuap ram tamsawn cun Kawlram buainak cu SAC ralhraang mawhphurter in hremnak phunphun thawn hmalaknak an nei laifang a siih cuvek boruak ah ṭanpitu kan nei thotho timi langter duh in meeting a va kaimi a si tiah ramkhel thiamsang pawl cun an rak rel cia.\n— FOM (@FOM66530376) June 23, 2021\nMin Aung Hlaing cu Russia khuapi Moscow ih tuahmi MCIS meeting kai phah in meeting sawmtu Russia Defence Minister Sergey Shoygu thawn khal a hranten thurelnak an nei tlang tiah theih a siih Myanmar hruaitu dinhmun in Russia ram ah a va tlawng nan ropi zetin hmuaknak an tuah sak lo hlei ah Russia President Vladimir Putin khalin a tong hran duhlo tiah theih a si.\n← SAC Ralhraang ih Fake News phuang mi cu mualphothlak zetin a lang suak thluh\nKalaymyo ih Mi 4 That Tuar ṭum Video tawi puut darh →\nKyat Ting 400 zik Eiruk ti`n Kayah ramkulh Chief Minister hnaṭuan in Cawlhter


Mizoram Ah Myanmar Mi (2) Meithal Le Cerek Thawn An Kai – Meifar\nMizoram, Saiha ramsung ah Myanmar mi (2) cu meithal le cerek thawn an kaih thu June 1, 2022 ah theih a si. Ṭuanvo neitu pawlin thuhla an theih veten Zawngling khua ah zingzoinak an va tuah ih meithal pahnih le 70 mm bullets 20 thawn a neitu Myanmar mi pahnih cu an kai cih.\nAn kaihmi pahnih cu daan le dun vek ih hremnak pe dingin an thilri bungrua thawn Tuipang palik sakhan ah an ap. May 1 ihsin Mara Thyutlia Py (MTP), Mara Student’s Organisatiom , General Headquarters – Siaha pawl tangtlang in ramri ah thilṭha lo phur an um le um lo an check ding thu an tarlang.\nIndia-Myanmar ramri a si mi Siasi, Shapi, Zyhno, Kaki, Khaikhy, Lobl, Naotla le Iana gate pawl ah nazi 24 sung zohdiknak an nei thlang ding. Ṭuanvo neitu in, “Ralhrang in Myanmar ramsung thuneihnak a lak hnuah mipi pawl parah diklo zetin a cangvai, mipi pawlin lamzawhnak in, CDM tuahnak in le hriamkainak in an do ve.\nMara ramsung ah miphun, sakhua thleidang loin Myanmar raltlan pawl cu kan cohlang. Asinan, ramri ah zu, ritheihsii le thildang daanpahbal mi phurluttu an um ṭheu ruangah kan thin a nuam lo zet. Himi ruangah buainak kan tong zo ih tualsung mipi pawl hnaihnoknak a suak.\nCuruangah daanpahbal mi phur pawl cu kan lo kai asilen daan le dun vekin hremnak pek nan si ding. Meithal le cerek kaih tong hi vei 3-nak a si zo. India cozah in a duh lo mi thilri bungrua phurluttu cu kannih khalin kan cohlang lo a si” tin an tarlang.\nApostles 12 Thih Dan Kimcang In >>>


Myanmar : Covid 19 case 741 cu Yangon Airport ih Hnaṭuan Numi a si | Falam Online Media\nMyanmar : Covid 19 case 741 cu Yangon Airport ih Hnaṭuan Numi a si\nAugust 30, 2020 August 30, 2020 Ni Hnem Sung\t0 Comments\nTu zing, Myanmar ramsung Covid 19 mina hmuthar mi ih case number 741 cu Yangon Airport ah security hnaṭuan mi a si tiah theih a si.\nA mah hi kum 26 numi a siih, August 27 ni, a hnaṭuan lai ah nuamsam loin a um ruangah siikhan lam pan pi a siih, a natdan pianhmang rinhleh a um deuh ruangah Insein siizung ah kilkhawi in zoh ṭhat mi a si.\nHih thuthawn pehpar in မြောက်ဥက္ကလာပ hluttdaw palai U Myint Lwin cun “a nih hi August 27 in hnaṭuan a lut sal. Cuih ni ah nuamsam loin a um ih Insein siizung ah an kuat hnu ah Covid 19 nat a nei mi an hmusuak a si.”\n“Case 741 cu mina thawn hnuaihnih awknak nei mi khal a si lo ih, ramleng khualtlawng mi khal a si lo. Nathrik a kainak cu Vanzam thawn ramleng ih um, kawlram mi va phur tlung mi lak in khal a si thei ih, Rakhine ram in Vanzam ralut mi khal in a kai thei a si” a ti.\nCase 741 cu မြောက်ဥက္ကလာပမြို့နယ်၊ ကျောက်ရေတွင်း veng ih ummi a siih a mahthawn neihaw deuh ih ummi mipum 15 pawl khal Quarantine an lut ter zo ih a umnak veng sung khal nahrik thatnak sii an kap zo tiah theih a si.\nKan ram Harhdamnak le Lehpannak zung in 2020 August 30 zing nazi 8:00 ih thu a than mi ih Covid – 19 mina thar 16 thawn, tu ah, Myanmar ramsung ah Covid 19 mina 749 an um zo ih, cu pawl lak ihsin mi 6 thi in mipum 351 an dam sal a si.\n← Zarh 2 sungah Myanmar ram ah Covid 19 mina 359 hmusuak\nRalring : Covid 19 thuthang diklo ruangah Minung 800 luan an thi zo →\nUNFPA ih Video Tawi Zuamnak ah Chin nu Bor Sp in Pakhatnak Ngah


Con Bik Zuk Lem Falam Khawpi Ah Sunglawi Zet In Lawm - Chinland Today Media\nCon Bik Zuk Lem Falam Khawpi Ah Sunglawi Zet In Lawm\nJanuary 10, 2017 4:32 am·0 comments\nPu Con Bik Zuk | Zuktu; Thawng Hmung\nChin santhuanthu phurtu, Myanmar rampi ih theihhlawh kan Chin mi hruaitu Arsi ropi Pu Con Bik ih zuklem kher mi cu tuini ah Falam khawpi ah sunglawi zet in an hmuak.\nChin paraltha Con Bik ih zuk lem cangsuak dingih tawlreltu Salai Van Cung Lian cun a mah roriin Falam khawpi ah a phurih tuini January 6, 2017, sml 1:00 hrawng ah zuk lem phunnak ding hmun Falam khawpi ah an thlen. Falam khawipi thlenhlan Sunceu khan lan ihsin Tlaisun pawl in Lai lam le khuang le dar thawn nasa ngaiten an rak hmuak.\nCon Bik ih zuk lem hi thaisun ah a mai suahnak hmun Tlaisun ah fehpi an tum tiin Salai Van Cung Lian cun Chinland Today Media hnenah a sim\nHi mizuk hi Falam puaipi February 17-20 karlak ih neih ding mi ah pholangnak neih a si dingih cumi theh ihsin Falam khawpi ah an phun ding.#\nMore from my siteZinghmuh Tlang Ramkulh Lentualhmun National Park Ah An Tuah DingNu Cung Hnem “Nutling Zohṭhimtlak Nu” Tiin Upatnak CFCDF In PeGlobal Chin Organisation Ih Vice President Australia Falam Mi TlawngFalam Tleirawl Pathum Laiva Ti Ah Tla ThatGCO Hotu Le Australia Ih Falam Hruaitu Tonawknak NeiCBANA Hohanak In Falam Bible AW Thawn Thun Thluh Ding


A Rak Lardah Mi Tongkam Hrekkhat Pawl - Chinland Today Media\nA Rak Lardah Mi Tongkam Hrekkhat Pawl\nMarch 10, 2012 6:21 am·0 comments\nTu tum ka ngan tumbikmi cu Tahan khawpi le a kiangkap hrawng ih tongkam rak hman lar zetzet mi pawl an si. Thei dah lo kan um bang in rak hmang uar zetzet tla kan si zul ding ka zum. Mirang pawl in SLANG an timi phun a si. Can tawkfang cu mipi in hman a si zet nan kum tluansuak ih hman cu an rak si lo. Tampi a um ding nan ka theih ban cin tawkte in tarlang kan tum hnik ke aw.\nAn Lo Mom\nAn lo mom timi hi 199….. hrawng ih lar zet mi tongkam a si. Ka theihdanah Letpanchuang tlawng ihsin ra suak mi tongkam a si tin ka thei. Tlawngta nunau pakhat cu tlangval pawl in an terhnakah lungte thawn an deng. Amah cu mizo tong thiam tuk lo si phah thawn Mizo tongin “An lo vom” tin pei nawn in a rak tong. An lo deng a tiduhnak bik a si. An lo vom tin a tongtum mi kha an lo mom tin a tong sual ihsin lar thok a si tin ka rak thei dah.\nAn hmannak pawl cu thil kan tuahsual ruangah si maw, mi pakhatkhat ih kawk kan tuar tikah si maw “an lo kawk maw” tinak aiah “an lo mom maw?” tin kan hmang. Nauhak upa tlangval ti um loin kan rak hmang uar zet. Hrekhkat cun “a lo mom” tin an hmang ih hrekkhat cun “an lo mom maw” tin an hmang. Ti duhsan cu pakhatkhat kan ti sual lole kan tuahsual ruang ih kawk tuar pawl khi ti duhsan bik a si.\nPalin Kuai timi hmannak cu a dang lala. Palin kuai kan ti cun thu el nak deuh a si bik. Thimnakah thu pakhat kan rel khawm ih kan lungkim lonak a sicun “Palin Kuai” kan ti theu. Thil a si lomi le kan si lonak a si cun Palin Kuai tin kan rak hmang zet. Hi khal hi can tawkfang cu upa nauhak ti um loin rak hman luar zet mi tongkam a si.\nCi nang timi hi Tahan le a kiangkap um hmuahhmuah cun kan thei thluh ding ka zum. 2003 kum hrawng ih lar zet mi tongkam a si. Ci Nang timi tong hi a lar hleice a bang. Ziangah tile pitar putar tiang in an rak hmang ve thluh. Himi tongpawl cu hmannak bik khal a um lo. Thil kan lungkim lonak a si cun Ci Nang timi hi kan rak hman thluh in ka thei. Mil aw lo tuk khal a rak um lo. A rak remcang thluh ko. Himi lai ih na rak hman ngah ve lo cun Ci Nang !!\nNgaihnak um lo\nHimi cu thil kan lungkim lonak langtertu tongkam a si. Kan duh zawng ih thil a cang lo canah le kan lung a si lemlo cun Ngainak um lo kan ti tlangpi. Lar tuk cu si lo nan hman ve zetmi tongkam a si.\nHimi tongkam cu a thei dah lotu kan tam sawn ding ka zum. A ti duhsan bikcu diriamnak tongkam a si. An lo mom timi thawn malte a nai aw deuh. Asinan Orh Mai timi ahcun kan tongmi lole kan theih mi a dik lo canah hman a si bik. Kan theih mi a sual si maw, ka rel mi a dik lo canah midang in a dik sawn ih an rel le an sim canah “Orh Mai” tiah midiriamnak ih hman a si.\nKa Cek in a ngaih lo\nKa cek in a ngaih lo timi kal hi kan lungkim lonak langtertu tongkam a si. Asinan ngaihnak um lo timi thawn malte a dang aw deuh. Kan hmannak khal a dang deuh in ka thei. A tlangpi thui in fala tlangval lamah kan hmang hleice a bang. Rawl hmeh thaw deuh a um cun “Ka cek in a ngaih nawn” kan ti ih rawl hmeh thaw lem lo a si cun “Ka cek in a ngaih lemlo” kan ti. Fala khal a sile a mawi lemlo kan ti cun ka cek in a ngaih lo tin hman a rak si theu.\nMak male, Mak ah\nMak male timi tongkam hi a nauhak bik dingah ka ruat. Online san a si hnu ih hmanlar zet mi tongkam a si ding tin ka zum. Ziangah tile online par ih kan biak awk (chatting ) canah hman a si bik. Tong ding kan theih nawn lo can siseh, thiltha kan rel can khal siseh, ngainak thu le duhnak thu kan rel canah khatlam ihsin hman uar zet mi tongkam a si. Upa hrekkhat hrang ahcun an cek in a ngaih lem lo a bang. Hi vek tongkam ka thei dah lo an ti theu. Asinan tulai santhar mino tete ih hman uar zetmi tongkam thar pakhat cu a si rori. Ahleice in Facebook sungah hman uar a si. Ka theih ban lomi le hrelh mi tampi a um ko ding nan hi zat in kan bang hrih ke. Na theih bet a sile in rak pehsak awla.


Damternak Thuahhnih - Chinland Today Media\nMarch 29, 2012 1:10 pm·0 comments\n“Nan hnenih Thlarau Thianghlim a rung thlen tikah cahnak huham thawn nan khat dingih Jerusalem le Judea ram le Samaria ram le leilungtlun a deng tiang Keimah ih theihpitu (tetti) nan si ding,” tiah a ti.\n–\tTirhthlah 1:8\nBible Siar Ding: Rom 5:19-6:18\nKa rual, thuahhnih damternak na ttul a si. A hmaisabik ah rundamnak le thianhlimnak, cun Thlarau Thianghlim ih baptism na co a ttul. Na minung hlun kha tho thei nawn lo le zianghmang cangvai thei nawn lo dingin na tuah a ttul. Thlarau Thianghlim bomnak in sual (sin) ahcun mithi na si ih Pathian ah minung na si hlan lo le thilhlun hmuahhmuah an hloh thluh hlan lo damternak na ttul a si. Thlarau Thianghlim in mi pakhat a neih (posses) ngah asile a nunnak pumhlum cu nuntharnak hlirin a khat ding – vanlam nun huham cahnak in khahter a si ding. Tleunak zate, phuanlangnak zate, huham zate le duhdawtnak zate a simi Amah ih rocotu na si ding. A si, Thlarau Thianghlim Pathian cu kanmah sungah nung in a phuanglang aw dingih a sunglawinak a langter ding.\nLondon ih milianzet pakhat pa cu a hnattuan a tluangzet nain a sunglam nun ah buainak a nei ih ziangti’n ka tuah ding ti a thei lo. A innpi sungah mangbang vansang in a sukso rero ih sangka kiltu tlangval pate cu thinnuamzet in hurhuk tum ih a ummi kha a hmu. A zungkhan ah a va kir saal ih thu a ruat nasa. A nunnak ah hnangamnak a um lo. A bank cabu, a paisa, a hnattuan, a hlawhtlinnak pawl khal in hnangam dingin an bawm thei cuang lo. Ka rual, leilungpi hman nei khal awla Pathian na neih lo ahcun na nunnak cu “si rang hnihmi thlaan” vek a si (Matt. 23:27).\nMilianpa cu a hna a ngam thei lo tikah “Tlangvalpa te ziang a tuah ti ka va zoh ding” a ti. A va feh ih hurhuk tum in thinnuamzet ih a rak um kha a hmu saal thotho. “Ka zungkhan sungah ra aw” a ti. Zung sung an thlen tikah, “Ziangmi in si lungawi te’n a lo umter, in sim aw” a ti. Tlangvalpa in “Jesuh ka theih hlan ahcun kei tla mi riahsia le mi vansang ka rak si. Rundamnak ka co ih Thlarau Thianghlim ih ka nun a luahkhat tikah ka sunglam nun cu lungawinak in a khat. Hurhuk ka tum, hla ka sak ringring” a ti.\nMilianpa cu tlangvalpa hnen ihsin mission tuahnak, thuthangtha simnak hmun address a thei ngah. Pathian thu ngai dingin a feh. Pathian huham in a tonghtham ruangah hmailam ihsin kawhnak (altar call) caan ah a tho thei ve. Rundamnak a co ih a rei hlanah Thlarau thawn khat in, “Hallelujah!” ti’n a au suak thei ve a si.\nPathian cu kan lungawinak ih muril a si. Pathian ih tonghtham mi na si le nun thlengh awknak na nei dingih na hrangah leitlun hi a thupi lo ding.\nInnhnen Parih Tthatnak\nHmang aw Ve


- Chinland Today Media\nJanuary 25, 2010 11:24 pm·0 comments\nA Tlaimi Hnuthlun\n“Nan hnipuan thlek loin nan thinlung khuai sawn uh; Cule ka hnenah ra kir uh,” tiah a ti. Bawipa nan Pathian hnen ahcun ra kir uh; ziangahtile Amah cu zaangfahnak le lainatnak neitu a si; A thin a fual ih a ttunghmunmi duhdawtnak in a khat; Hrem a tummi khal a suup saal ttheu a si. – Joel 2:13\n– Suahlannak 14-15\n– Matthai 17\nNauhak ka si vekin ziaza ttha ka zir. Upa pawl in ka nunzia a tthat tikah laksawng in pek ih a ttha lo tikah cawhkuan in pek. Ziaza ttha asilole ziaza sia ka tuah hnu rei lote ah laksawng asilole cawhkuan in pek cih ttheu ruangah ziang ka tuah le ziang ka ngah ding, ti ka thei. Ka upat hnu cun thil sia ka tuah nain a hnuthlun harsatnak ka ton lohli lo tikah Pathian in ka thiltuahmi a poisa lo ti’n ka ruat.\nIsrael pawl khal cuti’n an rak si ve dah. Pathian thu an ngai lo nain a hnuthlun harsatnak an ton lo tikah, “Bawipa in kan ram in dungtun zo ih kan tuahmi khal in hmu lemlo,” an ti (Ezekiel 9:9). Pathian in a dungtun hngai ih an ziaza ttha lo khal a poisa nawn lo tiah an zum. An lungruhnak a ningkhop zettu Pathian in, “A rei nawn lo ding. Ka ttongmi cu tuahsuak a si ding,” (cc. 12:28) a ti tikah an zummi cu a sual, ti a lang.\nNunsim dingin Pathian a tlai tikah sualnak a poisa lo ruangah a si lo, thinheng dingah khulfung ttheumi Amai’ mizia ruangah a si. Sualnak tuah dingah a siang tiah mihrek in an ruat sual ttheu, sir aw dingin a hruaimi sawn a si (Rom 2:4).\nBawipa, zawnruahnak thawn na khat ih thinheng dingikh na khulfung ruangah ka lungawi. Ka sualnak hnuthlun a um lo ding tiah na zaangfahnak ruat sual hlah ning. Ka sual phuang sawn dingin i bawm aw. Amen.\nThudik a suah theinak ding cu sual phuannak lawng a si.\nMi Bum thei Mawinak\nPasal Hrangih Thusim\nThathawhnak In Ttuannak Ah\nRaalrin Peknak Meisa Tleu\nA Ti, An Ti\nA Netabik Cibaibuknak


Ralkap In Thuneihnak An Lak Ruangah Pumcawmnak An Nei Nawn Lo, An Harsat Thu A Rel – Meifar\nRalkap In Thuneihnak An Lak Ruangah Pumcawmnak An Nei Nawn Lo, An Harsat Thu A Rel\nOctober 5, 2021 admin Myanmar 0\nShan State, Nyaungshwe Township, Inle Lake tili parih um pacang kum 24 mi Ko Win Moe Kyaw in ralkap pawlin ramsung thuneihnak an lak ruangah an harsat thu cu media hnenah a sim thei.\nInle tili parih um Sitha khua ah an um, lawng mawng ih eilein hawl ṭheu arak si. Ralkap in ramsung thuneihnak an lak ruangah le Covid-19 natsia ruangah miphur ding khualtlawng khal an um nawn lo a ti.\nKo Win Moe Kyaw in “Miphur ding khualtlawng an um nawn lo ruangah hnaṭuan ding aum nawn lo. Cumi lakah Covid-19 thlisia a hrang bet fawn, nga hawlin eilein ka hawlsal nan kan sinpi cuang lo. A zuarnak ding aum nawn lo” a ti.\nA nupi Mazin Mar Win thawn fapa kum 2 mi an nei, a nupi cu hnipuan ṭhi in hna a ṭuan ṭheu nan ralkap in thuneihnak an lak hnu ihsin a ṭuan thei nawn lo ih inn lamah aum men.\nKo Win Moe Kyaw cu pangpar le hanghnah hangrah pawl phur in kiangkap khualakah ava zuar nan bomb puak, kap thataw tipawl a thleng ṭheu ruangah a vaksuak ngam nawn lo. Ko Win Moe Kyaw in “Pangpar zuar in ka vaksuak ngam nawn lo, meithal awn le bomb puak awn ka thei ringring.\nKa mithmuh rori khalah mi an kap that lai ka hmu, bungbel tum ruang khalah mi an kap that. Innsang nei ka nei ih ka vaksuak ngam nawn lo” a ti. Harsa zetin an innte ah an um ih rampi a ṭhasal ding caan hngakin caan an hmang rero lai.\nA Pum Sung Ihsin Thirte Kg 1 Lenglo An Lasuak\nMin Aung Hlaing In “Harsatnak, Buainak Lak Khalah Beidon Lo Ih Hnaṭuantu Zirhtu Pawl Hnenah Upatnak Ka Hlan” A Ti


Santhar le Biaknak: Bum in um pang hlah - Hre Mang\nSanthar le Biaknak: Bum in um pang hlah\nSanthar le Biaknak: Bum in um pang hlah uhsi.\nThil pahnih rualtlawngin feh rero mi pawl:\n· Pathian lalram le satan lalram\n· Biaknak dik le leitlun sakhua\n· Vancung lamzin le hellram lamzin\nTulai Leitlun Khawmual Tinah Tihnung zetmi, milai million tampi bum aa tu, zirhnak sual, fehsual pawl ranrinnak hrangah malte zoh hnik uhsi.\n1) Zesu Khrih silo, Pathian hnen vanram thlennak lamzin dang a um maw?\nJohn 14:6, Zesu in, “Keimah cu lamzin le thutak le nunnak ka si. Keimah hnenin siarlo zohman ka Pa hnenah an thleng thei lo” ati, John 14:6. Lamzin dang a um titu cu Zesu thawn an thu a rual aw lo tinak asi.\n2) Vanram kai dingin pianthar/hrilsal a tul maw?\nJon 3:3, “Jesuh in, “Thungaite in ka lo sim: zokhal hrin sal/piangthar ( Hrin sal: timi hi Grik ṭong ahcun ‘tlun lamih hrinmi,’ ti khal a si thei) asilo ahcun Pathian Uknak a hmu thei lo ding,” tiah a ti.”\n3) Khrihfa ti aw pawl lakah ziangtin Pathian fa taktak le satan fa ti kan thleidang thei ding?\nI John 3: 10, “Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.”\nJohn 13:35, “Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si,” tiah a ti.” (Ralring: ‘an khawhhran member nan duhdawt asile’ a tilo).\nPathian fate sinak theihtheinak thil pahnih fiangzetmi:\n· A dikmi tuahtu, (Pathian Thlarau ih ukmi)\n· A unau a duhdaw tu, (Pathian in a Fapa thisen in alei zomi pohpoh duhdawttu)\n4) Piangthar hnu ah sual tuah sunzawm a theih maw?\nI John 3:18, “Pathian faate a si mi cu sualnak tuah vivo in a nung nawn lo ti kan thei, ziangah tile Pathian Fapa in a hum ih Satan in a siatsuah thei lo.”\nI John 1: 8, “Sualnak kan nei lo kan ti ahcun kanmah le kanmah kan bum aw ih kan sungah thutak a um lo,” ati fawn, ziangtin si pei?\nCang 18 nakah a sim vekin, “Pathian fate pawl cun milai duhthlannak in a sual asi ti thei nacingin an tuah sunzawm nawn lo.” An tuah asile an Pa asimi, Pathian in nun a sim ding,.\nHebrews 12:5-12, “Pathian in a faate pawl nan hnenah thapeknak thu a lo simmi kha nan hngilh zo maw si? “Ka fapa, Bawipa in nun a lo sim tikah ziang siar loin um hlah aw. A lo kawk tikah na tha nau hlah. 6Ziangah tile Bawipa in a duhdawtmi cu nun a sim ih, fa ih a cohlanmi cu a hrem ṭheu a si. 7Harsatnak cu nan pa ih pekmi nunsimnak a si tiin tuar hram uh; ziangah tile harsatnak nan tonmi hin Pathian in a faate ah a lo ruat a si ti a langter. A pa ih nun a sim lomi fa a um dah keel maw? 8A faate pawl a hrem ih nannih bul a lo hrem lo ahcun faate ngaingai nan si lo, fasawn nan si ti a sawh ding. 9Leilung tlunih kan pale pawl ruathnik uh; in hrem nain kannih in kan upat. Nunnak kan ngah theinak dingah Thlarau lam kan Pa ih thu cu ziangtluk in so thlun sinsin ding kan si? 10Kan pale pawl cun a ṭha tiin an ruat ruangah caan tawite sung in hrem; sikhalsehla Pathian cun kanmah ih ṭhatnak hrangah le amah ih thianhlimnak kan ṭawm theinak dingah in hrem a si. 11Hremnak kan tuar tikah kan tuar laiah cun kan lung in awitertu si loin kan riah in siattertu a si. Sikhalsehla a hnuah cun cubangtuk hremnak in nunsimnak a tongtu pawl cu an nunnak ah daihnak le dingnak laksawng an ngah ding.\nCuruangah: Pathian fate, piangthar, hrinsal mi taktak pawl cun sual asi ti thei nacingin milai duhrilnak in sualnak an tuah sunzawm nawn lo. AN tuah asile, an Pa asi mi Pathian in nun a sim, a hrem. Hrem lomi, nun sim lomi, a sual asi ti thei nacingin mai duhhril nak in sualnak a tuah sawnzawm rero tu cu Pathian fa an si ti theinak a um lo.\n5) Zumnak le tuahnak thu:\nEph 2:8, “Pathian zaangfahnak zaarah zumnak in rundam nan si. Hi rundamnak cu nan ṭuannak ruangih nan ngahmi a si lo, Pathian ih laksawng a si”. Kal. 2:16, “Sikhalsehla minung cu Jesuh Khrih rinnak ruang lawngin Pathian hmaiah thiamcoter a si; Daan thlunnak in a si dah lo, ti kan thei. Curuangah kannih khal Khrih kan rinnak thawngin Pathian hmaiah thiamcotermi kan sinak dingah Khrih Jesuh cu kan zum. Ziangtin tile Daan thlunnak thawngin milai zohman Pathian hmaiah thiamcoternak an ngah lo.”\nRom 3:28 in a sim vekin, “Ziangah tile Daan ih thupekmi thlun ruangah si loin zumnak thawng lawngin minung cu Pathian thawn rualremnak a um a si, tihi kan thu netnak a si”. Dan in a tuah mi cu “Daan ih hnaṭuanmi cu minung an sual theihternak lawng a si” (Rom 3:20).\nJames 2:26, “Cuti a si ruangah ruangpum cu thlarau lo cun a thih bangtuk in zumnak khal tuahnak lo cun a thi ve a si”.\nMatthew 7:21, “‘Bawipa, Bawipa,’ tiih i kotu hmuahhmuah in vancung Uknak an thleng thluh lo ding; vancungih a ummi ka Pa ih duhnak a tuahtu lawnglawng an thleng ding a si.”\nHitawk ah a sim vekin zumnak nung cun Pathian Thlarau lamhruainak, uknak hnuai ah nung in Pathian duhzawng tuahnak a rah suak. Curuangah, zumnak nung cun tuahnak a hring.\nZumnak nung cu tuahnak in nemhnget asi.\nJames 2:22, “A zumnak le a tuahnak an feh tlaang. A tuahnak ruangah a zumnak a famkim a si.”\nCuruangah na zumnak a nung timi cu tuahnak in langding asi thu hitin asim, James 2:24, “Hiti a si ruangah minung cu a zumnak lawngin si loin a tuahnak ruangin Pathian thawn rualremnak a co ti nan thei a si.”\nTuahnak tel lo zumnak cu zumnak thi asi. Tlangval pakhat in nupi a bia in “Nute, ka lo duh tuk, fala dang nangmah hnakih duhsawn mi ka nei ih kan remcan lo pang asile\nrak ralring aw” tivek khi asi.\n6) Zumnak nungih rahsuak mi tuahnak cu ziangvek ciah asi pei?\ni) Krih Zesu zumnak:\nRom 10:9-10, Jesuh cu Bawipa a si tiah na hmurka in na phuang ih Pathian in thihnak ihsin a thawhter sal, tiah na thinlung in na zum ahcun rundam na si ding. 10Ziangah tile kan zumnak thawngin Pathian thawn rualremnak kan co; kan phuannak thawngin rundamnak kan ngah\nii) Diknak nun:\nJohn 15:10, . Ka Pa ih thukham ka thlun ih cuti cun amah ih duhdawtnak sungih ka um vekin ka thukham nan thlun a si ahcun ka duhdawtnak sungah nan um ve ding. (I John 3:10).\niii) Unau duhdawtnak nun:\nJohn kuatkhat sungah a simmi hi a fiang zet, I John 3: 10, “Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.” Pathian thutak, dingfelnak in a nung lotu le a unau a duhdawt lotu pawl cu Pathian fate an si lo.\nJohn 14:15, Jesuh in, “Keimah in duhdawt ahcun ka thukham pawl nan thlun ding.\nSiar bet uhlaw, Zesu arat sal tikah zo pawl hnenah laksawng a pek ding,\n7) Santhar ruahnak phunphun lakah ziangvek pawl tihnung zetmi ruahnak, zirhnak pawl an um?\ni) Ziangkim cu pathian asi ih nangmah cu pathian na si.\nRuahnak tha (positive thinking) in na thinlung luahkhat ter aw la, Pathian na sinak kha hmang aw aw. Na sungah pathian a umih nangmah kha pathian sinak nein a si.\n(Pantheism, new age spiritualism, etc. pawl zumnak)\nii) Milai in thutak theihtheinak kan nei lo, ( Modernism).\n*Thutak theihtheinak nei lo pa in ziangtin biaknak hmuahhmuah cu milai tuah cawp asi tiah a sim thei? A simmi amah le amah a kawlh aw aw asi. Asim hmaisak vek asi le, “Milai in thutak theihtheinak kan neih lo ruangah kei khal in biaknak hmuahhmuah cu milai tuahcawp mi asi maw si lo ti sim theinak ka nei lo” tiah sim sawn ding asi.\nJohn 14:6, “6Jesuh in, “Keimah cu lamzin le thutak le nunnak ka si. Keimah hnenin siarlo zohman ka Pa hnenah an thleng thei lo.”\niii) Thutak timi cu mibur burkhat le burkhat a bang aw lo, leitlun mi zapi hrangah thutak a um thei lo, milai tuahcawp mi asi vekin miphun pakhat, mibur pakat cio in mah le thutak kan nei cio. ( post modernism, Constructionism):\niv) Rundamnak cu milai tuah mi asilo, Pathian laksawng asi, milai tuahtthatnak a tul lo.\nThlarau cu a thianghlimih taksa cu a thianghlim lo, taksa tuah mi in thlarau kumkhua nunnak a hnaihnok lo, tvp, zirhsualnak pomtu mi tampi an um. Zangfahnak in thiamcoter kan si ruangah milai sualnak a poi lo, timi zirhnak, tihnung zet bum awknak asi.\nPathian a um ti cu sersiam mi zoh in siseh milai siattha theihnak sungah siseh theihter kan si. Cutin milai thinlung cu a siatheh zo, milai thlarau cu Pathian thawn pehzawm awknak neinawn lo, thlarau mitcaw asi zo ruangah Pathian amah le amah a rung lar aw aw ih Thuthlunghlun san laiah prophet (kamsang) pawl hnen ihsin Pathian in milai pawl a pehtlai. Khrih leitlun a rat tikah a Fapa nunnak sungah milai hnenah a rung lang aw aw. Cui Pathian cu zovek ziangvek asi ticu Pathian amah le amah a phuansuak awknak lawng in milai in theihthernak kan nei. Cucu, Zesu Khrih, Pathian cu milai thuam in a thuam awknak in milai in Pathian cu zo asi ti theihtheihnak kan nei. Milai tisa thinlung cu sualnak in a siatsuah zo ruangah Pathian Thlarau ih hrinsalnak lawngin, sersiamthar salnak lawngin milai thlarau in Pathian thawn pehzawm awknak a nei thei sal. Cutin, Pathian Thlarau cu milai sungah nung, cengin milai siathatheihnak cu tinung, sersiamthar sal asi ih thutak cu zumtheihnak, duhhril theinak a nei. Leitlun milai pawlin Pathian an hawlnak in thutak theihtheinak an nei lo, biaknak le sakhua cangvaihnak fangdang an neih thei mi asi. Cupawl, leitlun sakhua fate pawl cun biaknak lamah an zuam zet khal asile sualnak sungah, an ruahnak cu a thimtheh, sualnak sungah an nung ringring. Asinan, Pathian Thlarau in a hrinmi, Khrih ah sersiamthar mi pawl cun Pathian Fapa Zesu khrih cu anmah rundamtu asi ti an pom, an zum, ih anmai hrangah nunnak a petu Khrih hrangah an nung. Cuticun, an nunah Pathian fate an sinak a lang: 1) Pathian thu hnuai ah, pathian uknak hnuai ah an nung, 2) Pathian in a fapa thisen in a lei mi, Pathian fa le pawl unau duhdawtnak in an nung. Cuticun cui zumnak nung cun Pathian fa le pawl nitin nunah rahttha a rah ter. Anhrangah Pathian hnen, vanram an thlen theina lamzun cu Zesu Khrih amah rori in a sim vekin, Khrih lawng asi ih rundamnak an co hnu ah sual an tuah sunzawm nawn lo, an sual pang hmanah an Pa asimi Pathian in nun a simih Thlarau Thianghlim in nunthianhlimnak, Pathian thu hnuai ah nitin nung dingin a kai hruai. Taksa thihnak tawng hmai sasa Khrih hnenah an feh ih a damlai tu pawl cu Khrih a ratsal tikah Khrih ih cawimawinak ttawm in kumkhua van innpi sungah an lut theh ding. Curuangah, Pathian fate pawl cu leitlun, Satan thim thuneihnak hnuai ah a um lai mi leitlun ah an um sungcu satan in a dodal, a thlem, a ti rethei hai theu. Asinan, a ra lai ding mi Khrih ih sunlawihnak an ttawmpi ding mi thawn tahtthim tikah leitlun harsatnak pawl cu zianghman rel tlak khal asilo. Ziangah tile, leitlun nitin hmuh tonmi pawl cu Pathian in an hrangah tthatnak, Fapa hmel an bang sinsin nak ding hrangah a canter hai asi. Mi zokhal bum in um hlah uhsi.


Norway ah Fala mawi tambik - Chinland Today Media\nNorway ah Fala mawi tambik\nNovember 16, 2009 11:46 am·1 comment\nBureau Report | London: BeautifulPeople.com pawl ih hohanak in leitlun fala mawibik hrilawknak kan dung naite ihsin neih thawk a si ih Norwegian fala pawl hi leitlun fala ahcun an mawibik tiih phuan a si rualrual in Britons falapawl cu fala hmelsia tambik umnak ram a si tin “BeautifulPeople.com” in a phuang.\nBritish fala mawi mi 12% timi ah mi 3% lawng BeaufifulPeople member an si thei. A sangtu ah Swedish fala pawl hi mi zatek pathum (3%) ah zatek pahnih (2%) hrawng an tling. Asinan Norwegian fala zuamawknak ih a teltu zate zikte cun BeaufifulPeople.com member si ding ah pawm cih an si thei ih, cu hlei ah fala mawi tambiknak ram tin hminthatnak pek an si.\nLeitlun ram zate huap ih zohfel a si hnu ah Sweden, Brazil le Noway ram pawl hi fala mawi nei tambik ti a si ih Germany le UK pawl hi hlawhsam deuh tiah phuan an si. UK ram lawng ihsin fala 295,000 in hi zuamawknak ah an tel ih mi 35,000 lawng hi fala mawi tiih kawh ding member ah an cang thei. Himi fala hmelmawi hrilnak website hi 2002 ah Denmark ah rak dinsuah a si.\nMipi ih theih a hlawh nasa ih UK ram pawl in April 2005 ihsin an hmang thawk ve. Cutin leitlun huap ih a laar nak cu tui kum 26 October 2009 lawng in a si. Hi hrilawknak ih telve ram dangdang fala 1.8 milion pawl cu mimawi ti mi list(hmin tlar) ah tel thei lo in kan dung zarh hnih sung vial ah hnawl an si tin BeatifulPeople.com website neitu Greg Hod in a sim.\nLawngfangkheh Ih Nunau Football Zuamawknak Germany Ram Ah\nDenmark In Mipe (gay) Pawl Biakinn Ih Neihawk Siang\nEurope Saklam Thlisia Hrang, Mi 11 Thi\nLeitlun Ih Nunau Hramhram Ih Sualpit Tambiknak Ram 10 Pawl\non November 23, 2009 at 10:14 pm\nNorway ram cu a nuam zet. US lam lawng2 ah feh loin Norway ah ra sawn uh, nan nuam sawn ding ti zum nak tampi thawn….


Kum 8 Lai Thantlang Ih Zu Khamnak An Tuah Mi An Hlawhsam - Chinland Today Media\nMay 3, 2017 3:21 pm·0 comments\nChin ramkulh, Thantlang Khawpiih kum 8 sung rori, Zu zuarlo dingih khamnak an rak tuahṭheu mi le mipi pawl hrangih theihzirhnak an pek ṭheu mi pawl cu an hlawhsam tiin Irrawaddy thuthang cun a tarlang.\nHi thu hi Thantlang Pastor Lawng Benk (hmin ngansual a si ding a zum um) ih a sim mi sirhsannak in a ngan mi a si. Thuhramlaknak ih a ngan dan ahcun, 2006 ihsin Thantlang khawpi ah Zu zuar ding khamnak daan suah dingin Chin ramkulh a cozah hnennah dilnak an rak tuah. Asinan zu zuar le a thuthiar ih zu in cu an tam zet thotho.\nCutin cawhkuannak le hremnak tete pawl tuah asinan an hlawhsam. Duhphorhnak mi 2000 lenglo in neiin khamnak daan ti nung dingih lungkimnak mi 1300 lenglo in an hmin an rak nem nan an hlawh sam.\n2010 ah Baptist kawhhran in kawhhran sungtel pawl hnenah zu zuar pawl cu kawhhran dan ihsin suah an si dingih thihhloh niih vui awknak khal tuah a silo titiangin khamnak a um nan, Myanmar ram pumhuap ah zu zuar siannak a um ruangah Chin ramkulh Thantlang ah Zu khamnak hi an hlawh tling theilo.\nThantlang khawpi hi mipum 50000 lenglo Chin mi umnak hmun a si.#


A Mawizetmi Hla Aw - Chinland Today Media\nJune 14, 2010 10:49 pm·0 comments\nKhuathim sung ihsin khuaruahharza tleunak sungih a lo kotu Pathian in mangbangza thil a tuahmi pawl tlang-aupi dingih hrilmi nan si.\n– 1Peter 2:9\n– Nehemiah 1-3\n– Tirhthlah 2:1-21\nKum 2009 tthaal tir ih Britain’s Got Talent timi hlasak zuam awknak ah Susan Boyle a tel ve. A zuam awtu dang pawl thawn tahtthim tikah mi mawi cu a si lo. Zohman ih zoh saang lo mi asinan mihiip thei, aw mawizet thawn hla a sak ngaingai tikah mipi cu aipuangzet in an ding ttheh. Si ding bang lozet mi hnen in cu tluk mi thinlung hiip theimi hla-aw mawizet an theih tikah mi hmuahhmuah an mang a bang ttheh.\nKannih khal Jesuh Khrih ih mawinak kan sungin a ra luangliam tikah si ding bang lozet mi kan si ve thei men. Asinan cumi cu Pathian ih tumtahmi a si. Mi menmen a simi nang le kei ih nunnak ihsin Pathian thutak zum thei lotu kan rualpi, kan innsangmi le kan kiangkap pawl in Jesuh Khrih ih duhdawtnak le zaangfahnak an hmu in an theithiam thei ding.\nPeter ih in ciingmang termi hi ka lung a kimzet. “Khawthim sung ihsin khuaruahharza tleunak sungih a lo kotu Pathian in mangbangza thil a tuahmi pawl tlang-aupi dingih hrilmi nan si,” (1Peter 2:9) a ti. Si ding bang lozet mi ah na ruat aw men ding na’n na sung ihsin luangliam dingin Bawipa hmun na pek ahcun a lo zohtu leilungpi cu a mangbang in a ding rori ding. –Joe Stowell\nJesuh ih mawinak cu ka sungah mi in hmu hngai seh,\nMangbangza a duhdawtnak zate le a thianhlimnak!\nMaw, Thlarau Thianghlim Pathian, ka sualnak thianter aw,\nJesuh ih mawinak ka sungah mi in an hmuh tiang. –Orsborn\nJesuh Khrih ih mawinak cu\nsi ding bang lozet mi sungin ra lang hram seh!\nHminsintlak Nga Awhnak


Pathuan Thukam Bible cangpawl - Hre Mang\nPathuan Thukam Bible cangpawl\nIsa. 40:10: Zianghman ṭih hlah, na hnenah ka um a si.Keimah cu na Pathian ka si, zianghman in lo phangter hlah seh. Ka lo bawm dingih ka lo cakter ding;Ka lo hum dingih ka lo run ding.\nSaam 138:7: Harsatnak tampi in in kulh ṭheh khal le,A heng zetmi ka ral pawl i do sak ih,Na vorhlam kut in i run a si.\nFilipi 4:6: Ziang thuhla hmanah donhar in um hlah uh; thla nan cam tinte in nan ṭulmi cu Pathian hnenah dil uhla lungawi aipuang tein dil uh.\nIsa. 41:13 : Keimah cu Bawipa na Pathian ka si;Na tha ka lo cakter ih,‘Zianghman ṭih hlah; ka lo bawm ding,\nJn. 16:22 : Atu-ah cun nan riah a sia, sikhalsehla ka lo hmu sal ding ih nan thinlung cu lungawinak in a khat ding; cuih lungawinak cu zohman in an lo long thei nawn lo ding.\nIsa. 30:18: Bawipa cu nan parah zaangfahnak a nei lai hrih. Amah cun thil hman lawnglawng a tuah ruangah nanmah zaangfah dingah a lo hngak lai hrih. Lungawinak taktak cu Bawipa rinsannak ihsin a ra a si.\nIsa. 43:2: A thukmi tidai sungih na feh khal le na hnenah ka um ding.Na ton mi harsatnak pawl hin a lo neh lo ding.Meisa sungih na feh khal le na kaanglo ding.Hremnak harsa khal in a lo na ter lo ding.\n1Pet. 5:7: Nan donharnak hmuahhmuah cu Amah ih hnenah ṭhum uh, ziangah tile Amah cu nan zawn a lo ruattu a si.\nJer. 29:11: Na hrangih tumtahnak ka neihmi cu keimah lawngin ka thei. Tumtahnak ka neihmi cu siatralnak si loin mi neinung na sinak dingah a si; cuih tumtahnak cu na ruahsannak le na hmailam hrang a si.\nJames 4:10: Bawipa ih hmaiah tangdorin um awla a lo khaisaang ding.\n1Jn. 5:14,15: Pathian hmaiah ralṭhatnak nei aw, ziangah tile amah ih duhnak thawn mil-aw in na dil ahcun na dilnak kha a lo theih sak ṭheh a si, tihi fiangtein thei aw. 15Amah na dil tinte in a lo theih sak; cule a lo theih sak ti na theih ruangah na dilmi hmuahhmuah in a lo pe a si, ti khal thei aw.\nPhil. 4:13: Cahnak i petu Khrih sungin ziangkim ka ti thei.\nThufim.3:5,6: Bawipa cu na thinlung zate in rinsan aw.Nangmah ih ruahnak le theihnak kha rinsan aw hlah. 6Na tuah mi kipah Pathian cu thei ringring awla,Amah in lamzin dik a lo hmuh ding a si.\nIsa. 35:4: “Cak uhla zianghman ṭih hlah uh;Pathian nangmah run dingah a ra lai, Na ral pawl parih phu lak dingah a ra a si,”tiah sim uh!\nDaanpek Salnak 5:16: ‘Bawipa nan Pathian a si mi keimah ih thupek bangtuk in nan nu le nan pa cu upat uh; cuticun nan lamzin a tluang ding ih ka lo pekmi ramah reipi nan nung ding.\nPsa. 37:4: Bawipa hnenah na nunnak pe aw; Amah rinsan awla a lo bawm ding.\nPsa. 118:6: Bawipa cu ka hnenah a um;Zianghman ka ṭih lo ding.Milai in ka parah ziangso an tuah thei ding?\nHeb. 4:16: Cuti a si ruangah Pathian bawi tokham cu ralṭha zetin pan uhsi; cutawkah zaangfahnak a um. Cutawkah ngilneihnak kan co ding ih kan ṭul tik caanah zaangfahnak kan ngah ding a si.\nPsa. 55:22 : Na thilrit cu Bawipa hnenah ṭhum awla,Na tha a lo damter ding.Miding cu ziangtik hmanah a riilsawnter dah lo ding.\nPsa. 145:18,19 Bawipa cu amah a kotu ihkiangah a um ring ring;Thinlung taktein a kotu ih kiangah a um ringring a si.19Amah a ṭihzahtu pawl ih poihai mi cu a pe, An aunak a thei ih a run hai a si.\nPsa. 9:18 : Mi farah pawl thlauthlak ringring an si lo ding ih, Mi rethei pawlih beiseinak cu kumkhua in namthlak a si lo ding\nPsa. 33:18: Bawipa in amah ṭihzahtu le A hmunmi a duhdawtnak a ringtu cu. A kilveng ringring a si.\nJn. 14:1 : “Thinlung har le beidong in um hlah uh. Pathian zum uhla keimah (Jesu) khal i zum uh.\nMatt. 6:34: Thaisun hrangah donhar in um hlah uh; thaisun in donharnak amah tawkin a nei ve ding. Ni ni khat ih a phurhmi harsatnak tlunah a dang beetcih ding a si lo.\n2Tim. 1:7: Ziangah tile Pathian ih in pekmi Thlarau in ṭihhrutmi ah in tuah lo; cahnak huham, duhdawtnak le mah le mah uk-awk theinak in in khatter sawn a si.\nPsa. 22:24: Pathian cun, Mi farah a thlauthla lo ih Mi zonzai pawl tuarnak tla a umsan meen lo.Annih pawl a dungtun lo.Asinain bomnak dil ih an au tikah A awi hai a si,\nPsa. 71:20,21: Harsatnak le zonzaihnak ka parah na thlenter; Asinain ka thazaang cu na kimter sal ding ih,..21A hlan hnakin i cawisaang ding Nangmah in i hneem sal ding.\nTahhla 3:31-33: Bawipa cu mi zaangfahtu a si, Kumkhua cun in hnong lo ding. 32Riahsiatnak in pe hmansehla, A lainatnak cu a lang ding; In duhdawtnak cu rintlak a si. 3Lungawinak zianghman a nei lo, Kan ninghannak le kan tuarnakah hin.\n1Pet.5:6 : A cakmi Pathian ih kut hnuai ah tangdorte in um uhla amah in caan a kim a ti tikah a lo khaisaang leh ding.\nEzra 10:4 : Tho awla thok aw; himi cu nangmah ih ṭuanvo a si, kan lo bawm ding. Ralṭha zetin tuah aw,”\nDaanpek Salnak 20:4 : Bawipa nan Pathian cu nan hnenah a um ding ih nehnak a lo pe ding a si,’\nRom.8:35,37 : Zo in so Khrih ih duhdawtnak cun in ṭhen thei ding? Harsatnak siseh, tuarnak siseh, hremnak siseh, riilrawnnak siseh, hnipuan neilo farahnak in siseh, ṭihphannak le thihnak khal siseh, cupawl in in ṭhen thei ding maw?\nRom. 12:21: Ṭhat lonak in lo neh hlah seh; ṭhat lonak kha ṭhatnak in neh sawn aw.\nHeb. 6:10: Pathian in mi a thleidang lo. Nan hnaṭuanmi siseh, Pathian nan duhdawtnak langter tahratin nan Khristian rualpi pawl nan rak bomnak le atu khalah nan bom reronak pawl hi siseh, Pathian in a ciing ringring ding.\nHeb. 13:5: Nan neihmi-ah nan lung kim uh. Ziangah tile Pathian in, “Ka lo tlansan lo ding ih ka lo hnong lo ding,” in ti.\nJosh. 1:9: Cakzet le ralṭhazet in um aw ti ih thu ka lo pekmi cu ziangtik hman ah hngilh hlah. Ṭih hlah, na thin nau hlah; ziangahtile Bawipa na Pathian keimah in na fehnak kipah ka lo umpi ding a si,” tiah a ti.\nSuahlanank 23:25: Nannih cu Bawipa nan Pathian nan biak pei; rawl le tidai in ka lo thlawsuah ding ih nan hnen ihsin natnak cu ka laakhlo ṭheh ding a si.\nIsa. 43:2: A thukmi tidai sungih na feh khal le na hnenah ka um ding. Na ton mi harsatnak pawl hin a lo neh lo ding. Meisa sungih na feh khal le na kaanglo ding. Hremnak harsa khal in a lo na ter lo ding.\nPsa. 90:2,3: Bawipa ih hnenah,“Nang cu ka beunak le ka ralhruang na si; Ka Pathian na si ih ka lo rinsan a si,” a ti thei ding.3A lang lomi ṭihphannak ihsin a lo hum ding ih,Natsia a phunphun sungin a lo luatter ding.\nThuphuan 21:4: An mitthli hmuahhmuah a hnul sak ding. Thih a um nawn lo ding; ninghang riahsiat, aihram ṭahnak le natnak a um nawn lo ding. Ziangah tile thil hlun pawl cu an hlo ṭheh zo,” tiah a ti.\nThufim 21:3: Dingnak le a dikmi tuah cu raithawinak hnakin Bawipa in a duh sawn.\nJames 4:7,8: Pathian duhnak a thluntu si uh. Satan kha do uhla a tlan mai ding. 8Pathian pan uhla a lo pan ve ding.\nMatt. 11:28: Thilrit a phurmi le zonzaih a tuartu pawl, ka hnenah ra uh, colhdamnak ka lo pe ding.\nMipum Siarnak 6:24 Bawipa in lo thlawsuah in lo kilveng hramseh.\nMipum Siarnak 6:25 Bawipa cu nan parah zaangfahnak le lainatnak nei hramseh,\nMipum Siarnak 6:26 Bawipa in a mithmai ṭha lo pe in daihnak lo pe hramseh,.\nSaam. 91:11-13: Na fehnak hmunkip ih a lo humtu dingah le, A lo kilvengtu dingah Pathian in A vancungmi pawl a ret ding. 12An kut in an lo cawi ding ih Na ke cu lungto ah na khawng lo ding. 13Kiosa le rul na pal ding; A heer zetmi kiosa le tur nei rul pawl cu na pal ding a si.\nJosh.1:9 : Cakzet le ralṭhazet in um aw ti ih thu ka lo pekmi cu ziangtik hman ah hngilh hlah. Ṭih hlah, na thin nau hlah; ziangahtile Bawipa na Pathian keimah in na fehnak kipah ka lo umpi ding a si,”\nIsa. 42:16: “Ka minung mitcaw pawl ka hruai ding; An feh dah lonak lamzin ihsin. An khuathimnak cu tleunak ah ka thleng ding; An hmai ih zin bingbo cu ka ngilter ṭheh ding. Hi pawl cu ka tuah tengteng ding.\nDaan Peksalnak 7:9 Bawipa nan Pathian cu Pathian taktak a si ih, rintlak Pathian a si, ti kha thei ringring uh. A thukam cu a fekter ding ih amah a duhdawttu le a thupekmi a thluntu hmuahhmuah parah cun san thawng tampi tiang a cat lomi duhdawtnak a langter ding.\nDaan Peksalnak 31:8 Bawipa amah cu na hnenah a um ding ih a lo hruai ding. A lo tlansan lo ding ih a lo hnong lo ding; curuangah na thinnau hlah seh, na thin khal phang hlah seh,\nJeim 4:8 Pathian pan uhla a lo pan ve ding.\nJeim 4:10 Bawipa ih hmaiah tangdorin um uhla a lo khaisaang hai ding.\nJeim 1:5 Fimnak a tlasammi nan um ahcun Pathian hnenah dil sehla Pathian in a pe ding. Ziangah tile zo hnen khalah Pathian cun siangzet le zaangfahnak thawn a pe a si.\n1Tim. 6:12 Zumnak hrangih do awknak ahhin na tha neih patawp suah aw. Theihpitu tampi mithmuh ah na zumnak felfai zetih na rak phuan tikah Pathian ih a lo kawhsannak a si mi kumkhua nunnak hi kai-hnget aw.\nNehemiah 8:10 Nan inn ah tlung uhla rawl thawthaw ei uhla Sabit thawthaw in uh. Nan rawl le nan Sabit cu a nei ve lomi thawn hlawm-aw uh. Tuihsun cu Bawipa ih hrangah ni thianghlim a si, riahsia in um hlah uh. Bawipa ih lungawinak a lo pekmi cu nan cahnak a si,” tiah an ti.\nSaam 23:4 A thimmi thihnak horkuam sung zawh hman ningla, Maw Bawipa, ka ṭih lo ding; Ziangah tile nang cu ka hnenah na um, Na talhtum le na kianghrol inka hna in ngamter.\nLk. 6:31 Na hrangah tuah haisehla ti na duhmi kha midang hrangah va tuah aw.\nHeb. 10:35 Curuangah nan thin nau hlah uh, ziangah tile ralṭhatnak nan neih ahcun laksawng tumpi nan ngah ding a si.\nSuahlannak 23:25 Nannih cu Bawipa nan Pathian nan biak pei; rawl le tidai in ka lo thlawsuah ding ih nan hnen ihsin natnak cu ka laakhlo ṭheh ding a si.\nJer. 33:3 I ko awla ka lo let ding. Na theih lomi thil khuaruahhar le mangbangza ka lo sim ding.\n2Pet. 2:9 Bawipa cun amah a ṭihzahtu pawl harsat an tuarnak in runsuak a thiam ih miṭha lo pawl Thuṭhennak Ni tiang hremnak tuarter dingin a ret thiam.\nFilipi 4:19,20 Ziang hmuahhmuah famkim in Khrih Jesuh sung ihsin ka Pathian in nan ṭulmi poh a lo pe ding. 20Pathian kan Pa hnenah thangṭhat sunlawinak cu a kumkhua in um camcin seh. Amen.\nDaan Peksalnak 31:6 Cakzet le ralṭha zetin um uh. Hi miphun pawl cu ṭih hlah uh. Nan Pathian Bawipa amah rori cu nanmah thawn a feh ding. A lo tlansan lo ding ih a lo hnong lo ding,\nNahum 1:7 Bawipa cu a ṭha, Harsatnak caanah beunak ṭha bik a si. A hnenih humhimnak a hawltu cu a zaangfah ih, Himdamnak an ngah a si.\nSaam 30:5 Zan ah ṭahnak um hmansehla, Zinglam ah lungawinak a thleng a si.\nSaam 121:7,8 Ṭihphannak hmuahhmuah ihsin, Bawipa in a lo hum ding. Thlaphang lotein a lo humhim ding. Bawipa cun na suah le na luh ah a lo kilveng ding; A tu le kumkhua in.\nSemtirnak 28:15 Na hnenah ka um ding; na fehnak kipah ka lo humhim ding ih……Ka lo tiammi hmuahhmuah hi ka kimter thluh hlan lo ka lo tanta hrimhrim lo ding, ti cu ciing ringring aw,\nSaam 50:15 Harsatnak a thlen tikah keimah i ko uhla ka lo run hai ding ih,Nannih in in thangṭhat ding,\nJohn 16:33 Keimah thawn nan pehzom awknak thawngin hnangamnak nan ngah theinak dingah hi thu hi ka lo sim. Leilung in harsat tuarnak a lo pe ding. Sikhalsehla nan ral ṭha uh; Leilung cu ka neh zo!\nMatt. 6:33 Pathian Uknak le a felnak hawl hmaisa sawn uhla thil dang hmuahhmuah cu a lo pe bet ding a si.\nSaam 37:5 Bawipa hnenah na nunnak pe aw; Amah rinsan awla a lo bawm ding.\nIsa. 65:23 Na hnaṭuannak ah hlawhtlinnak na nei dingih na tefa sin pawl cu siatsuah tuahmawhnak an tonglo ding. Nangmah le na tefa sin pawl cu san ih khuk tiang ka (Pathian) thlawsuah hai ding.\nJob 11:17 Na nunnak cu sun nitleu hnakin a tleu sawn ding ih, A thimzet na timi na nunnak cu zing khawvang bangin a vang ding.\nSaam 37:25 Ka seenlai ihsin ka tar tiang, Bawipa in mi ṭha a tlansan ka hmu dah lo. An faale pawl khal rawl diltu an si ka hmu dah lo.\nIsa. 41:17 Ka minung pawl mangbang vansaangin an um ih Tihal in an dang a caar tikah, Bawipa keimah in an thlacamnak cu ka thei ding; Israel ih Pathian keimah cun ka dungtun dah lo ding.\nRom 12:1,2 Ka u le ka nau tla, a tam zetmi Pathian ih in zaangfahnak ruangah hin nan ruangpumpi cu a thiangmi le cohlan tlak raithawinak bangtuk in Pathian hnenah pe uh. Cumi cu Pathian hnenih nan pek dingmi biaknak taktak cu a si. 2Hi khawvel daanah hin kop nawn hlah uh; cuhnak in nan thinlung kha tharthawh tahratin thleng aw sawn uh. Cutiin Pathian ih duhnak cu nan thei ding ih Pathian ih hmaiah ziangso a ṭha, ziangso a lungawi mi a si tile ziangso a famkimmi a si ti nan thei ding.\nSaam 42:5 Ziangah so hi tluk lawmmam in ka riah a siat? Ziangah so hi tluk lawmmam in ka thinlung a bang? Asinain ka ruahsanmi cu Pathian lawng a si. Amah cu ka thangṭhat sal ding; I Runtu le ka Pathian cu!\nIsa.50:10b Nan fehnak lamzin cu thimnak in khat hmansehla, Bawipa cu rinsan uhla, nan Pathian cu hngauhsan uh.\nThusimtu 12:13b,14 Pathian ṭihzah awla a daan thlun aw. Pathian in milai a tuah sannak cu himi hrangah a si. 14Pathian cun ziang hmuahhmuah kan tuah mi parah thu a ṭhen ding; a ṭha siseh, a sia siseh, a thupte ih kan tuah mi par tiangin thu a ṭhen ding a si.\nSaam 37;27 Siatnak cu tlansan awla ṭhatnak tuah aw; Cutin hi ram sungah kumkhua in na um ding.\n2Korin 13:11b Famkim dingin zuam aw uh. Ka lo dilnak kha rak ngai uh; pakhat le pakhat thinlung rualtein um uh; remte le daitein um uh. Cule duhdawtnak le daihnak Pathian cu nanmah thawn a um ding.\nJer.29:12b,13 Ka hnenah ra in thla nan cam tikah ka lo theihsak ding. 13In hawl ding ih in hmu ding. Nan thinlung takte ih in hawl tikah cun!\nRom. 8:28 Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si\n1Samuel 12:22 Pathian cun a hmin sal in thu a lo kam ih ziangtik hmanah a lo taan lo ding; ziangah tile amah ih minung si dingah a lo tumtah cia zo a si.\nDaan Peksalnak 7:6 Nannih cu Bawipa nan Pathian ih minung nan si ih a hnenah mi phunthiang nan si. Leitlun mi hmuahhmuah sungin amah ih minung, a minung sunglawi si dingah a lo hril zo a si.\nDaan Peksalnak 1:31b A pa in a fapa a cawi ṭheu bangin nan lamzin tluanah a ( Pathian ) lo cawi ih hitawk tiang a lo thlenpi zo a sisi,\nHeb 13:5b Kei mah Pathian cun, “Ka lo tlansan lo ding ih ka lo hnong lo ding,”\nSaam 68:19 Bawipa cu thangṭhat si ko seh. Amah in na thilrit nitinte in a phur;\nAmah cu a lo runtu Pathian a si.\nSaam 31:7 Bawi pa hnenah lungawi in na ai puang aw. Na tuar zia A hmu ih na harsat zia a thei.


Salai Lal Than Cuang@Cuang Bik Chin Affairs Ministry In MP A Cuh Ve Lai – Chin 11 News\nSalai Lal Than Cuang@Cuang Bik Chin Affairs Ministry In MP A Cuh Ve Lai\nSalai Lal Than Cuang’an a ma mimal atang (Party a tang ni lovin) C.A.M cuh a tum thu cu Chinlung Today chuan tihian a sawi.\nIndependent In Salai Lal Than Cuang In CAM Cuh Ding\nRampi hrilawknak 2020 November thla ih tuah ding mi ah zo party khal kop lo, Independent in Salai Lal Than Cuang@Cuang Bik in Kalay-Kabaw CAM a zuam ding thu theih a si.\nChin miphun si ruangih sun mi pawl sualsuak a ṭul thu, Legal equal right ngah thei ding, zirnak ṭha ngah, pursum leilawnnak ah hamṭhatnak tuah a ṭul ruangih CAM cuh a tum thu theih a si.\nParty dang khal kop lo in independent ih CAM a cuh tumnak hi party feeling um lo, ruling party le party policy ih hnaihnok lo in zalen zetih miphun hrang hnaṭuan, a tul dandan in ruling party siseh, opposition party thawn hnaṭuan tlang thei a duh ruangah a si. Party policy (Tricks) pawl ruangah zalen zetin hnaṭuan thei lo a phan ruangah direct ih mipi hril tlin theihnak post a cuhnak a si.\nSalai Lal Than Cuang hi Rev. Lal Piang Thang le Pi Khaw Lian Ruat tei fapa 3nk, Sekan khua ah a suak ih Insein, Yangon ih um a si. Tu ah Falam Pawlpi Mino, Yangon ah President le Myanmar Council of Churches (MMC) ah mino Chairman ṭuan rero lai a si. Zirnak lam ah M.Div, LLB (4 year) a si.\nKalay-Kabaw ih Chin Affairs Ministry (CAM) cuh tum theih zo mi ah CNLD ihsin Pu Khaw Tuah Lal, Pu Bual Hnok, Pu San Thawm an si. NLD ihsin Pu Lal Thawm Thang (Tui ṭuan lai), Sayamah Lal Rin Muan, independent ihsin Salai Lal Than Cuang an si. Party dang ihsin theihfiang mi a um hrih lo.\nCatialtu: Salai Medal-Pui Tuallawt Emem


December Thinlung - Chinland Today Media\nDecember 22, 2008 4:18 am·1 comment\nSiar: Thuphuan 22:1-5\nCuih hmunah zaan a um nawn lo ding, mei inn siseh, nitleu siseh, an t.ul nawn lo ding. Ziangahtile Bawipa Pathian cu an tleunak a si ding ih Siangpahrang bangin kumkhua in a uk lan ta ding. – Thuphuan 22:5\nKumkhat sung Baibal: – Zekhriah 4-6 – Thufim 29:8-20\nDecember thla cu mangbangza thil lamdang pawl lomnak puai tuah caan a si. Judah thuanthu nung ih Hanukkah puai cu meisa van puai a si ih sahriak malte in biakinn sungih meisa mit loin ni 8 sung a vang thei ti hngilh lonak a si. Khrismas cu leilung ih tleunak, minung pianhmang Jesuh ah a rung cang mi Pathian lomnak caan a si. Cuih thil lamdang hleice cu Pathian in milai ih theih ban lo le ruah ban lo huham leitlun ah a run thlah mi a si.\nDecember ah cuih thil danglam zum lonak in kan cawl ih amah tein thilcangmi lawng a dikbik timi ruahnak khal kan pom lo. Zumlotu pawl hman in thil lamdang cu an hlam. Mi hmuahhmuah in thimnak, natnak le thihnak cu neh a si tiah an thinlung in an zum duh.\nMangbangza thil lamdang hleice hi Pathian ih thil lamdang tuah duhnak mizia ruangah a si thei men. December ih duhmi cu, “Thih a um nawn lo ding…. (Thup. 21:4) timi thil lamdang hleice cu mi hmuahhmuah hrangah thu ngaingai a ra can ding kha a si.\nPathian in satan ih uknak cu a cemter dingih amah cu tlolak uktu a si vekin dingfelnak thawn a uk ding.\nKa lungawi Bawipa, satan ih phenthlam in,\nNa sunlawi tleunak a phennak leitlun ah kan um nain;\nNa sunlawinak famkim in sersiammi zate a vanter saal ding ni,\nHiarhalzet in kan hngak.\nMangbangza thil lamdang cu zumtu le zumlotu pawl hrangah\nsim fiang a t.ul lo.\non December 22, 2008 at 4:49 pm\nLungawi a va um ve! Pathian thu thatha khal CLtoday ah kan siar thei ih. Saya Run par ah le CLtoday pawl nan zaten Pathian in ram le miphun hrang ah thlawsuah lo pek sinsin hram seh! Hmailam khal ah run sun zom vivo hram uh tin khal ka lo ngen.Ka lungaw..


February 27, 2019 Nitin Manna - Nitin Manna | Himalaya\nFebruary 27, 2019 Nitin Manna\n2 MIN2019 MAR 3\nCutawk ah a tuah ringring ṭheu vekin\na ong awmi sangkate pakhat kiang ahcun\na khuk a bil ih nikhat ah vei thum\nPathian hnenah thla a cam.\nDaniel Cabu ka zirzoi rerolai ah kiosa (lion) khur sungih an thlak tikih olzet in a luat theimi in ka thinlung in thamzet. Babylon acozah hnaṭuantu pawl lakah Daniel ih dinhmun nahsuah le iksiktu pawl in thang an kam ih cumi cu Daniel in siangpahrang biak loin Pathian hnenah nikhat veithum thla a cam ringring ti’n an zuarthlai (Daniel 6:1-9). Daniel in a iksiktu pawl ih phiarsawmnak a theithiam. An tinmi ni a thlen hlanah a thlacam daan a ṭhin ko ding, ti’n an ruat. Asinain Daniel cu iksiktu le phiarsawmtu pawl ih ruah daan vek milai a rak si lo.\n“Siangpahrang in a hmin a khen zo, ti kha Daniel in a theih tikah a inn ah a tlung. A inn tlunta khaan ahcun Jerusalem khualam hoi in sangkate a um. Cutawk ahcun a tuah ringring ṭheu vekin a ong awmi sangkate pakhat kiang ahcun a khuk a bil ih nikhat ah veithum Pathian hnenah thla a cam. Daniel cu ṭih le khur, thinphang in a um lo, Pathian hnenah ahleice ih dilngennak le neepnak khal a nei cuang lo. Cu ai ah, nitinte amai’ nun daan kel, a tuah ringringmi kha thlengh loin a tuah peh ringring (Daniel 6:10). Daniel cu Siangpahrang in thah dingih a hringhronak in zianghman a thin a harter thei lo.\nHimi thu sung ihsin ka hrangah fim ka zir ngahmi cu, Daniel ih cahnak huham cu Pathian zumfek le rinsan in catbaang loin thla a cam ringringnak hi a si. A cahnak cu Pathian hnen ihsin a ra, ziangahtile Daniel in nitin in Pathian lung a awiter ringring ruangah! A nunnak ih buainak a thlen tikah a hrangah a tikcu caan hman daan thlengh danglam a ttul hleice lo. Daniel ih nun daan cu thlengh dualdo nun le phahphah nun si loin thlacam ringring nun a si.\nA hmaika ah thlacam ih kan kun ringring ahcun\nPathian in a hrangah din theinak thazaang in pe ding.